qundao/data-zh-poetry huggingface dataset:
雜興六首·其二
作者：陸游
朝代：宋

羲和分職授人時，斷自唐虞意可知。
獸舞鳳來餘事耳，西成東作要熙熙。
雜興六首·其五
作者：陸游
朝代：宋

倒橐得千錢，從人買釣船。
秋風宿村步，暮雪醉江天。
得意鷗波外，忘歸雁浦邊。
平生笑嚴子，猶有姓名傳。
雜興六首·其五
作者：陸游
朝代：宋

面顔日瘦口眼大，氣血頓衰鬚髮獰。
不用凌烟寫冠劍，一蓑烟雨事春耕。
雜興六首·其六
作者：陸游
朝代：宋

故交零落形吊影，陳迹凄凉口語心。
辛苦一生成底事，祈招空解誦愔愔。
雜興六首·其六
作者：陸游
朝代：宋

澤居憂下溼，老病覺中乾。
違俗恐不免，倚天聊自寬。
受規如獲藥，喜退甚彈冠。
不是憎勳業，心知骨相寒。
雜興六首·其四
作者：陸游
朝代：宋

一身逋負愁賒酒，滿眼關山悔上樓。
子細推來惟合睡，五更風雨已如秋。
雜興六首·其四
作者：陸游
朝代：宋

平生獨何幸，命若與人謀。
疲懦逃深責，空疏得早休。
位卑輕得喪，迹遠少恩讎。
莫怪歸耕樂，文園久倦遊。
雜興十首·其一
作者：陸游
朝代：宋

早遇齊侯遊柏寢，晚從漢帝祀甘泉。
不須苦學飛騰術，更看泥金檢玉年。
雜興十首·其一〇
作者：陸游
朝代：宋

瞿聃楊墨寧非學，治獄行兵亦有師。
惟是儒生知擇術，百年窮達守書詩。
雜興十首·其七
作者：陸游
朝代：宋

扁舟夜載石帆月，雙屨曉穿天柱雲。
八十老翁能辦此，不須身將渡遼軍。
雜興十首·其三
作者：陸游
朝代：宋

靈府寧容一物侵，此身只合老山林。
何由挽得銀河水，凈洗群生忿慾心。
雜興十首·其九
作者：陸游
朝代：宋

粟無人饋方差快，門有僧敲未絕幽。
豈是耄荒深絕物，從來不慣惹閑愁。
雜興十首·其二
作者：陸游
朝代：宋

南山手自斸蒼苔，竹閣柴扉次第開。
二十里間雲不斷，豈容一點市塵來。
雜興十首·其五
作者：陸游
朝代：宋

冰壺冷浸玉芙蕖，三伏炎蒸一點無。
凈洗硯池潴墨瀋，乘凉要答故人書。
雜興十首·其八
作者：陸游
朝代：宋

犀象本安山海遠，楩楠豈願棟梁材。
伏波病困壺頭日，應有嚴光入夢來。
雜興十首·其六
作者：陸游
朝代：宋

硯傳百歲璽闕角，筆擅一時錐出囊。
紙欲窮時瘦蛟舉，已看雷雨跨蒼茫。
雜興十首·其四
作者：陸游
朝代：宋

赤米熟炊元自軟，黄齏頻倒不多酸。
縱令酒負尋常債，也勝人求本分官。
雜興十首以貧堅志士節病長高人情爲韵·其一
作者：陸游
朝代：宋

仕宦遍四方，每出歸愈貧。
寒暑更質衣，笑倒鄰里人。
今年作史官，坐糜太倉陳。
無如思歸何，日夜望絕麟。
區區牛馬走，齪齪蟣蝨臣。
恩深老不報，肝膽空輪囷。
雜興十首以貧堅志士節病長高人情爲韵·其一〇
作者：陸游
朝代：宋

君子尚大節，又甚惡不情。
魯連故可人，用意終近名。
千載高夷齊，采薇忘其生。
周公述易象，所以貴幽貞。
去聖雖已遠，江左見淵明。
我讀飲酒詩，朱弦有遺聲。
雜興十首以貧堅志士節病長高人情爲韵·其七
作者：陸游
朝代：宋

兩山如峨眉，一水若車輞。
吾昔廬其間，百里臨莽蒼。
少年手藝木，條幹日夜長。
咿啞駕獨轅，迢遞摇兩槳。
平生會心地，今乃寄夢想。
何時喚鄰翁，烟水行布網。
雜興十首以貧堅志士節病長高人情爲韵·其三
作者：陸游
朝代：宋

聖人固多能，藝乃以不試。
嗟予少貧賤，日月成坐棄。
矧今耄已及，甘食而美睡。
道衰朋友散，斯文凜將墜。
閉戶輒竟日，孰與講仁智。
厭厭生意盡，何暇議李志。
雜興十首以貧堅志士節病長高人情爲韵·其九
作者：陸游
朝代：宋

魯山粹而博，韶美曠且真。
石渠東觀中，久矣無若人。
飛僊驂鳳鸞，豈久混世塵。
空餘文章在，常與日月新。
我雖不足數，疇昔忝交親。
尚想秋燈下，對影欹幅巾。
雜興十首以貧堅志士節病長高人情爲韵·其二
作者：陸游
朝代：宋

孟子闢楊墨，吾道方粲然。
韓愈排佛老，不失聖所傳。
伐木當伐根，攻敵當攻堅。
坐視日月食，孰探天地全。
一木信難恃，要憂大厦顛。
安得孟韓輩，出爲吾黨先。
雜興十首以貧堅志士節病長高人情爲韵·其五
作者：陸游
朝代：宋

昔我遊廬山，夜遇東林雪。
灰深火正熟，膏減燈半滅。
童驚林虎過，僧惜澗松折。
至今每追想，可解肺肝熱。
那知蓬山夢，忽繼此清絕。
殊勝蘇子卿，餐氈持漢節。
雜興十首以貧堅志士節病長高人情爲韵·其八
作者：陸游
朝代：宋

貨財不可居，祿位不可饕。
我爾本一家，何至皋蘭鏖。
小夫謀人國，紛紛日煎熬。
或謂性本惡，或謂經無褒。
誤人方自此，孰如飲醇醪。
清言亦自佳，遺事非徒高。
雜興十首以貧堅志士節病長高人情爲韵·其六
作者：陸游
朝代：宋

觀人如觀玉，拙眼喜譏評。
得失顧在人，玉固非所病。
慶曆嘉祐間，人才於斯盛。
王回僅一招，石介棄不聘。
乃知天下士，成敗各有命。
願君姑安之，天定豈不勝。
雜興十首以貧堅志士節病長高人情爲韵·其四
作者：陸游
朝代：宋

少年喜結交，患難謂可倚。
寧知事大謬，親友化虎兕。
出仕五十年，危不以讒死。
始畏囊中錐，寧取道傍李。
老來多新知，英彥終可喜。
豈以二三君，遂疑天下士。
雜興四首·其一
作者：陸游
朝代：宋

寸陰可惜子所知，尺宅治生今未遲。
虛費年光作閑事，人間信有白頭癡。
雜興四首·其一
作者：陸游
朝代：宋

灰中火如螢，燎原從此始。
元氣一點存，危疾亦不死。
雜興四首·其一
作者：陸游
朝代：宋

病養精神過服藥，貧知儉約勝營生。
皋夔事業今何有，且與心君致太平。
雜興四首·其一
作者：陸游
朝代：宋

足弱僅能行，齒摇常欲墮。
扶持賴藥物，苟幸一日過。
事來强酬答，其實惟欲卧。
平生許文休，歲晚依馬磨。
雜興四首·其一
作者：陸游
朝代：宋

鋤草春愈茂，養草秋亦衰。
不如兩置之，榮悴渠有時。
雜興四首·其一
作者：陸游
朝代：宋

風雨雞喔喔，雪霜柏森森。
獨居雖無友，二物感我深。
雜興四首·其三
作者：陸游
朝代：宋

一春妍暖無多日，八十康强有幾人。
學不名家空自苦，路邊醉倒却關身。
雜興四首·其三
作者：陸游
朝代：宋

壽年本偶爾，亦與富貴同。
一日復一日，遂作八十翁。
几杖稱大耋，貂蟬號三公。
信手忽成盧，孰爲拙與工。
雜興四首·其三
作者：陸游
朝代：宋

庖丁悟養生，輪扁議讀書。
彼特一技爾，聖智有不如。
雜興四首·其三
作者：陸游
朝代：宋

暮年常苦睡爲祟，好事新分安樂茶。
更得小瓢吾事足，山家風味似僧家。
雜興四首·其三
作者：陸游
朝代：宋

漲水入我廬，萍葉黏半扉。
日出水返壑，念汝何由歸。
雜興四首·其三
作者：陸游
朝代：宋

碩果墜池響，魚隊散無迹。
空弦可落雁，此事蓋自昔。
雜興四首·其二
作者：陸游
朝代：宋

堯舜桀紂皆腐骨，王侯螻蟻同丘墟。
麥苗覆塊鳩喚雨，常恨無人同荷鋤。
雜興四首·其二
作者：陸游
朝代：宋

東家飯牛月未落，西家打稻雞初鳴。
老翁高枕葛幮裏，炊飯熟時猶鼾聲。
雜興四首·其二
作者：陸游
朝代：宋

栖鷄未旦鳴，粒食固宜報。
林鳥何預人，嘵嘵欲誰告。
雜興四首·其二
作者：陸游
朝代：宋

炷香火要深，作墨手當緩。
淺士務成速，所以多後患。
雜興四首·其二
作者：陸游
朝代：宋

萬物各有時，蟋蟀以秋鳴。
我老自少眠，那得憎此聲。
雜興四首·其二
作者：陸游
朝代：宋

蘭臺遺漆書，汲冢收竹簡。
辛勤萬卷讀，不負百年眼。
圍座浩縱橫，插架高𡾰嵼。
一笑顧吾兒，銀艾何足綰。
雜興四首·其四
作者：陸游
朝代：宋

少年豈知酒，借醉以作狂。
中年狂已歇，始覺酒味長。
湛湛癭樽綠，酌以紅螺觴。
醒醉不可名，兀坐萬事忘。
雜興四首·其四
作者：陸游
朝代：宋

清霜染丹葉，秋晚粲如春。
回首風吹盡，天公解戲人。
雜興四首·其四
作者：陸游
朝代：宋

滌硯欲其潔，磨鏡欲其明。
願君試思之，與己孰重輕。
雜興四首·其四
作者：陸游
朝代：宋

蛟鰐垂涎歷畏塗，如今歡喜去携鋤。
一生患難休回首，疋似元符曾上書。
雜興四首·其四
作者：陸游
朝代：宋

詩人肝肺困雕鎸，往往壽非金石堅。
我獨適情無傑句，化工不忌遣長年。
雜興四首·其四
作者：陸游
朝代：宋

鏗爾捨瑟作，嚗然放杖笑。
浩浩太古音，與俗不同調。
雜言示子聿
作者：陸游
朝代：宋

福莫大於不材之木，禍莫慘於自躍之金。
鶴生於野兮何有於軒，桐爨則已兮豈慕爲琴。
古今共戒玉自獻，卷舒要似雲無心。
廬室但取蔽風雨，衣食過足豈所欽。
我今餘年忽八十，歸耕幸得安山林。
逢人雖嘆種種髮，入塾尚憶青青衿。
吾兒殆可守孤學，相與竭力窮幽深。
雜詠十首·其一
作者：陸游
朝代：宋

仕困風波歸可樂，生如疣贅死何悲。
極如此手終無巧，那得隨人儘作癡。
雜詠十首·其一〇
作者：陸游
朝代：宋

病起清臞不自持，紗巾一幅倚筇枝。
水沉香冷紅蕉晚，恰似道山群玉時。
雜詠十首·其七
作者：陸游
朝代：宋

家圃菜肥忘肉食，村場酒美勝官壺。
終年醉飽無憂責，莫怪愚公老不枯。
雜詠十首·其三
作者：陸游
朝代：宋

女郎花樹新移種，官長梅園亦探租。
作盡人間兒戲事，誰知空橐一錢無。
雜詠十首·其九
作者：陸游
朝代：宋

斜風吹雨晚空濛，獨立溪邊兩鬢蓬。
便過此生何所恨，百年强半水雲中。
雜詠十首·其二
作者：陸游
朝代：宋

鏡中顔狀年年改，海內交朋日日疏。
一慟寢門生意盡，從今無復季長書。
雜詠十首·其五
作者：陸游
朝代：宋

世間萬事本悠悠，自古詩人易白頭。
莫羨老夫垂九十，一年添得一年愁。
雜詠十首·其八
作者：陸游
朝代：宋

宦途所至尚偷閑，何况湖邊晝掩關。
未愛好風吹醉袖，且貪微雨養盆山。
雜詠十首·其六
作者：陸游
朝代：宋

夸士騎牛著鐵冠，往來城市擁途觀。
爭如老子無奇怪，惟是蓑衣伴釣竿。
雜詠十首·其四
作者：陸游
朝代：宋

一日日窮窮不醒，一年年老老如期。
黄河却有逢清日，白髮應無返黑時。
雜詠四首·其一
作者：陸游
朝代：宋

少日狂疏觸怒嗔，每緣憂患喪吾真。
晚收咄咄書空手，却作騰騰任運人。
雜詠四首·其一
作者：陸游
朝代：宋

青羊宫中竹暗天，白馬廟畔柏如山。
琴尊處處可消日，車馬紛紛自欠閑。
雜詠四首·其三
作者：陸游
朝代：宋

微風翻翻芋葉白，落日漠漠稻花香。
出門縱轡何所詣，萬里橋南追晚涼。
雜詠四首·其三
作者：陸游
朝代：宋

松肪燎火滿爐紅，罌粟煎湯到手空。
試問齋居守丹竈，何如醉卧聽松風。
雜詠四首·其二
作者：陸游
朝代：宋

得過一日且一日，安知今吾非故吾。
袖手明窗讀周易，不辜香飯一齋盂。
雜詠四首·其二
作者：陸游
朝代：宋

石犀廟壖江已回，陵谷一變吁可哀。
即今禾黍連雲處，當日帆檣隐映來。
雜詠四首·其四
作者：陸游
朝代：宋

世事盛衰誰得知，惠陵烟草掩柴扉。
陵邉人家叢竹裏，燈火喧呼迎婦歸。
雜詠四首·其四
作者：陸游
朝代：宋

舊聞五嶽多靈藥，晚遇高人得秘文。
夢境此身常是客，幾時歸卧華山雲。
雜詠園中果子四首·其一
作者：陸游
朝代：宋

不酸金橘種初成，無核枇杷接亦生。
珍產已從幽圃得，濁醪仍就小槽傾。
雜詠園中果子四首·其三
作者：陸游
朝代：宋

架垂馬乳收論斛，港種雞頭采滿船。
黿鼎若爲占食指，麴車未用墮饞涎。
雜詠園中果子四首·其二
作者：陸游
朝代：宋

漿石榴隨糕作節，蠟櫻桃與酪同時。
兩株偶向池邊種，可喜今年墜折枝。
雜詠園中果子四首·其四
作者：陸游
朝代：宋

山杏谿桃本看花，纍纍成實亦堪誇。
鹽收蜜漬饒風味，送與山僧下夜茶。
雜賦六首·其一
作者：陸游
朝代：宋

養疾清溪曲，風林幾著霜。
細書如助懶，薄酒不成狂。
老嘆朋儕盡，閑知歲月長。
柴門偶一出，倚杖立斜陽。
雜賦六首·其三
作者：陸游
朝代：宋

家業貧原憲，年齡老伏生。
但悲鸞獨舞，那羨雁能鳴。
釀酒秋常醉，驅牛夜亦耕。
此身當自貴，勿用作投瓊。
雜賦六首·其二
作者：陸游
朝代：宋

孤學違流俗，危機歷畏途。
逢人增戃怳，看鏡失膚腴。
閉戶書圍坐，移燈影向隅。
空懷四方志，泯默死東吳。
雜賦六首·其五
作者：陸游
朝代：宋

海上魚鹽聚，烟中鷄犬聲。
耕農叱牛去，醉叟策馿行。
斂薄民差樂，烽消盜略平。
悠然憩松下，我亦有幽情。
雜賦六首·其六
作者：陸游
朝代：宋

櫛髮晨興後，寬腰午餉餘。
講明窮理學，讎校養生書。
倚杖聽啼鳥，臨池看戲魚。
怡然又終日，底事解愁予。
雜賦六首·其四
作者：陸游
朝代：宋

貴固不如賤，狂應未勝癡。
閉門真已矣，命駕欲何之。
碧縷生香袖，清漪漲硯池。
是中有佳處，不覺晝陰移。
雜賦十二首·其一
作者：陸游
朝代：宋

地爐夜熱麻䕸暖，瓦鬴晨烹豆粥香。
不是有心輕富貴，從來吾亦愛吾鄉。
雜賦十二首·其一〇
作者：陸游
朝代：宋

中年畏病杯行淺，晚歲修真食禁多。
謝客杜門殊省事，一盂香飯養天和。
雜賦十二首·其一一
作者：陸游
朝代：宋

齊民讓畔不爭桑，和氣橫流歲自穰。
君看三山百家聚，更無一壟有遺蝗。
雜賦十二首·其一二
作者：陸游
朝代：宋

得雨郊原已遍耕，東家西舍多逢迎。
前山雲起樹無影，別浦潮生船有聲。
雜賦十二首·其七
作者：陸游
朝代：宋

百億須彌理固有，八九雲夢何足吞。
天下廣居君識否，一間茆屋寄孤村。
雜賦十二首·其三
作者：陸游
朝代：宋

終日纔堪米一升，生涯略似草庵僧。
溼薪不管晨炊晚，留得松肪代夜燈。
雜賦十二首·其九
作者：陸游
朝代：宋

七十八十古來稀，行年九十固應衰。
已興工部耳聾嘆，更和文公齒落詩。
雜賦十二首·其二
作者：陸游
朝代：宋

病叟胸中一物無，夢遊信脚到華胥。
覺來忽見天窗白，短髮蕭蕭起自梳。
雜賦十二首·其五
作者：陸游
朝代：宋

體不佳時看周易，酒痛飲後讀離騷。
騎馿太華三峰雪，鼓棹錢塘八月濤。
雜賦十二首·其八
作者：陸游
朝代：宋

夢裏曾作南柯守，少時元是東陵侯。
今朝半醉歸草市，指點青帘上酒樓。
雜賦十二首·其六
作者：陸游
朝代：宋

昔人莽莽荒丘裏，陳迹紛紛朽簡中。
畢竟是非誰辨得，舉杯吾欲問虛空。
雜賦十二首·其四
作者：陸游
朝代：宋

出門信步作閑遊，野廟村坊到處留。
每伴樵夫嘗半舍，更隨牧豎采沿溝。
雜題六首·其一
作者：陸游
朝代：宋

少談王霸謀身拙，晚好詩騷學道疏。
賴有一籌差自慰，閉門不作子公書。
雜題六首·其一
作者：陸游
朝代：宋

松肪釀酒石根醉，槲葉作衣雲外行。
指點人間一長嘆，秋風又到洛陽城。
雜題六首·其三
作者：陸游
朝代：宋

三生元是出家人，一念差來墮薦紳。
二寸楮冠雙草屨，天公還我水雲身。
雜題六首·其三
作者：陸游
朝代：宋

羊裘老人只念歸，安用星辰動紫微。
洛陽城中市兒眼，情知不識釣魚磯。
雜題六首·其二
作者：陸游
朝代：宋

山家貧甚亦支撐，時撫桐孫一再行。
朝甑米空烹芋粥，夜缸油盡點松明。
雜題六首·其二
作者：陸游
朝代：宋

莫笑花前白髮新，宣和人醉慶元春。
何時道路平如砥，却就清伊整幅巾。
雜題六首·其五
作者：陸游
朝代：宋

年華偃蹇留不住，鬢雪縱橫耘更多。
樂天不生夢得死，恨無人續竹枝歌。
雜題六首·其五
作者：陸游
朝代：宋

釣魚吹笛本閑身，正坐微官白髮新。
著屐此生猶幾緉，可令復踏九衢塵。
雜題六首·其六
作者：陸游
朝代：宋

山光染黛朝如濕，川氣鎔銀暮不收。
詩料滿前誰領略，時時來倚水邉樓。
雜題六首·其六
作者：陸游
朝代：宋

年來世事掃除盡，猶有閑吟頗自奇。
安得陟釐九萬箇，爲君盡寫暮年詩。
雜題六首·其四
作者：陸游
朝代：宋

黄庭兩卷伴身閑，盤篆香殘日未殘。
泛泛孤身似萍葉，始知天地不勝寬。
雜題六首·其四
作者：陸游
朝代：宋

黍醅新壓野雞肥，茆店酣歌送落暉。
人道山僧最無事，憐渠猶趁暮鐘歸。
雜題四首·其一
作者：陸游
朝代：宋

貧中得味如餐蔗，語下明心似到鄉。
對客欲談渾忘却，笑呼童子替燒香。
雜題四首·其一
作者：陸游
朝代：宋

賀公在朝雅吳語，莊舄仕楚猶越吟。
我幸歸休在閭巷，燈前感慨不須深。
雜題四首·其三
作者：陸游
朝代：宋

傳家只要存書種，學道當知養聖胎。
寧使終身遷比景，莫令一物汙靈臺。
雜題四首·其三
作者：陸游
朝代：宋

野花紅碧自爭春，村酒酸甜也醉人。
解放船頭便千里，不愁無處著閑身。
雜題四首·其二
作者：陸游
朝代：宋

半飽半饑窮境界，知晴知雨病形骸。
軒昂似鶴那求料，枯槁如僧不赴齋。
雜題四首·其二
作者：陸游
朝代：宋

茆屋三間已太奢，柴乾米白喜無涯。
非賢敢竊優賢祿，願折蓴絲與蕨芽。
雜題四首·其四
作者：陸游
朝代：宋

大兒都門久栖栖，小兒調官今復西。
鄰家父子我所羨，泥水沒膝扶耕犁。
雜題四首·其四
作者：陸游
朝代：宋

湖堤疏瘦水楊柳，村舍殷紅山石榴。
推戶本來隨意入，乞漿因得片時留。
離嘉州宿平羌
作者：陸游
朝代：宋

初挈囊衣宿水村，蕭然一掃舊巢痕。
本來信手忘工拙，却爲無心少怨恩。
自笑遠遊諳馬上，已營小築老雲根。
淡烟疏雨平羌路，便恐從今入夢魂。
離堆伏龍祠觀孫太古畫英惠王像
作者：陸游
朝代：宋

岷山導江書禹貢，江流蹴山山爲動。
嗚呼秦守信豪傑，千年遺迹人猶誦。
决江一支溉數州，至今禾黍連雲種。
孫翁下筆開生面，岌嶪高冠摩屋棟。
徙木遺風雖峭刻，取材尚足當世用。
寥寥後世豈乏人，尺寸未施讒已衆。
要官無責空賦禄，軒盖傳呼真一閧。
奇勲偉績曠世無，仁人志士臨風慟。
我遊故祠九頓首，夜遇神君了非夢。
披雲激電從天來，赤手騎鯨不施鞚。
離家示妻子
作者：陸游
朝代：宋

明日當北征，竟夕起復眠。
悲蟲號我傍，青燈照我前。
婦憂衣裳薄，紉綫重敷綿。
兒爲檢藥籠，桂薑手炮煎。
墩堠默可數，一念已酸然。
使憂能傷人，我得復長年。
同生天壤間，人誰無一廛。
傷哉獨何辜，皇皇長可憐。
破屋不得住，風雨走道邊。
呼天得聞否，賦與何其偏。
離成都後却寄公壽子友德稱
作者：陸游
朝代：宋

蕭條常閉爵羅門，點檢朋儕幾箇存。
吾道將爲天下裂，此心難與俗人言。
逢時尚可還三代，掩卷何由作九原。
寄語龜城舊交道，新涼殊憶共清尊。
雨
作者：陸游
朝代：宋

家近蓬萊白玉京，草堂登望不勝清。
初驚野色昏昏至，已見波紋細細生。
殘醉頓消迎亂點，微吟漸苦入寒聲。
只愁今夕虛簷滴，又對清燈夢不成。
雨
作者：陸游
朝代：宋

映空初作繭絲微，掠地俄成箭鏃飛。
紙帳光遲饒曉夢，銅鑪香潤覆春衣。
池魚鱍鱍隨溝出，梁燕翩翩接翅歸。
惟有落花吹不去，数枝紅濕自相依。
雨
作者：陸游
朝代：宋

曉望橫斜映水亭，暮看飄灑溼簾旌。
不嫌平野蒼茫色，實厭空階點滴聲。
上策莫如常熟睡，少安毋躁會當晴。
且將穡事傳童稚，未插秧時正好耕。
雨三日歌
作者：陸游
朝代：宋

秋風戒寒雨三日，空村無人暮蕭瑟。
北窗書生萬卷書，齒豁頭童真可惜。
輪囷新蟹黄欲滿，磊落香橙綠堪摘。
興來尚能氣吞酒，詩成不覺泪漬筆。
士生蓬矢射四方，掃平河雒吾儕職。
湖中隱士倘可逢，握手與君談至夕。
雨中
作者：陸游
朝代：宋

孤村風雨連三日，秋暑如焚一洗空。
睡覺房櫳燈漸暗，却尋殘夢雨聲中。
雨中作
作者：陸游
朝代：宋

山雨時時急，谿流日日添。
濕苔緣暗壁，腐瓦落頽簷。
老至那容却，狂來未易砭。
泥深村路絕，烟樹出青帘。
雨中作
作者：陸游
朝代：宋

方驚歲更端，不覺秋已孟。
雖云暑毒竢，無奈風雨横。
荷空湖面濶，葉脱樹枝勁。
百卉亦已衰，非復昔華盛。
遊子老忘歸，一榻臥衰病。
欲談無客來，向壁弄麈柄。
雨中作
作者：陸游
朝代：宋

湖曲雨凄凄，茆簷觸額低。
衡門元少客，窮巷况多泥。
解渴黄粱粥，嘗新白苣齏。
吾生真自足，不恨老鉏犁。
雨中作
作者：陸游
朝代：宋

礎潤雲生五月中，山城細雨晚空濛。
讀書雖恨此身老，把酒尚思吾輩同。
積潤畫圖昏素壁，漬香衣幘覆熏籠。
新晴不用占鍾鼓，卧聽林梢淅淅風。
雨中作
作者：陸游
朝代：宋

社甕醅香燕子歸，陰風吹雨暗郊扉。
疏溝園叟方携鍤，采藥蠻童已溼衣。
山雉尾垂衝靄去，水雞翅重蹋波飛。
憑闌一笑君知否，肺渴秋來勢漸微。
雨中作
作者：陸游
朝代：宋

空濛初喜灑橺楹，忽聴空階點滴聲。
高枕便知宜夕睡，豐年不嘆負春耕。
多情幽草沿牆綠，無賴群蛙繞舍鳴。
屈指清秋兩旬近，却愁徂歲又峥嶸。
雨中作
作者：陸游
朝代：宋

野外偏于看雨宜，映空渡水細如絲。
川雲借潤支琴石，磵水分流洗藥池。
未肯高眠成老態，却緣危坐得新詩。
悠然更助鄰丁喜，漸近收蕎下麥時。
雨中作
作者：陸游
朝代：宋

雨聲一滴不肯住，客夢欲成還自驚。
白水陂邊破茅屋，亂書堆裏老儒生。
出行豈復有流輩，未死尚能躬釣耕。
十日無魚亦何嘆，新菰幸可配吳秔。
雨中作
作者：陸游
朝代：宋

雨聲可愛秋方見，睡味無窮老始知。
半醉擁衾支倦枕，誰能三復放翁詩。
雨中作
作者：陸游
朝代：宋

風聲如翻濤，雨點如撒菽。
皇天念此老，一爲洗煩促。
呼童取短檠，聊展舊書讀。
凄然對孤影，感嘆衰鬢禿。
兀如老病馬，關河久在目。
伏櫪雖已疲，連雲思苜蓿。
雨中作三首·其一
作者：陸游
朝代：宋

三日雨頻作，昏昏饒睡眠。
泥深散酒市，風惡惱燈天。
茅屋松明照，茶鐺雪水煎。
山家自成趣，撫枕寄悠然。
雨中作三首·其三
作者：陸游
朝代：宋

短鬢白如絲，梅花似舊時。
掩屏愁入夢，隱几雨催詩。
病爲陰天劇，春緣閏歲遲。
非關畏車馬，衰甚實難支。
雨中作三首·其二
作者：陸游
朝代：宋

淅淅連江雨，愔愔一室幽。
茶甘留齒頰，香潤上衣裘。
泥滓將雛鴨，林樊喚婦鳩。
短章雖漫興，聊足散吾愁。
雨中出謁歸晝臥
作者：陸游
朝代：宋

宿雨盈車轍，秋風漲帽裙。
愛閑惟兀兀，應俗苦紛紛。
病眼添花暈，酡顔散纈紋。
歸來炷香臥，窗底看微雲。
雨中出遊夜歸
作者：陸游
朝代：宋

小雨南山路，今朝思出遊。
難從子規請，寜遣竹雞憂。
野店寒饒柿，烟津晚喚舟。
歸來對燈火，未恨濕衣裘。
雨中出門閑望有作
作者：陸游
朝代：宋

急雨初來已瀉簷，清香欲散更穿簾。
年開九秩尚不死，坐對一編殊未饜。
人笑黠癡俱得半，自憐貧病每相兼。
說梅古謂能蠲渴，戲出街頭望酒帘。
雨中別同朝諸公二首·其一
作者：陸游
朝代：宋

今日別交舊，街泥盈尺深。
極知當作惡，追恨闕相尋。
笑語關幽夢，江山入苦吟。
新秋纔一月，留句待清砧。
雨中別同朝諸公二首·其二
作者：陸游
朝代：宋

雨點萬珠落，水聲群馬奔。
纔能脫危路，未遽定驚魂。
一掃枕中夢，即歸江上村。
村醪莫嫌薄，隨事有雞豚。
雨中卧病有感
作者：陸游
朝代：宋

病卧窮山白髮新，不堪風雨過中春。
歌呼空倚一尊酒，零落漸無吾輩人。
千戴詩書成長物，兩京宫闕委胡塵。
非熊老子不復見，誰吊遺魂清渭濵。
雨中夕食戲作三首·其一
作者：陸游
朝代：宋

高秋滴階雨作泥，黄昏爭林雀欲棲。
臨窗一飯頗簡快，半升脫粟澆黄虀。
雨中夕食戲作三首·其三
作者：陸游
朝代：宋

粳粒微紅愧食珍，蕨芽初白喜嘗新。
摩挲便腹無憂責，我是人間得計人。
雨中夕食戲作三首·其二
作者：陸游
朝代：宋

粗飯寒菹到手空，屬饜也與八珍同。
家人見慣渾閑事，笑殺新来兩髻童。
雨中宿石帆山下民家
作者：陸游
朝代：宋

老覺山行倦，閑便水宿幽。
雨泥看放鴨，烟草聽呼牛。
槃箸煩頻勸，窗扉喜小留。
餘年竟何事，高枕送悠悠。
雨中小酌
作者：陸游
朝代：宋

晨起占雲日日西，吾廬烟雨正凄迷。
愁看場上禾生耳，且泥杯中酒到臍。
窗日幾時飛野馬，甕天惟是舞醯鷄。
前村著屐猶通路，自摘金橙擣鱠齏。
雨中山行至松風亭忽澄霽
作者：陸游
朝代：宋

烟雨千峰擁髻鬟，忽看青嶂白雲間。
卷藏破墨營丘筆，却展將軍著色山。
雨中排悶
作者：陸游
朝代：宋

一春苦沉陰，未省見桃李。
已逢暗寒食，更值雨甲子。
重雲失南山，寸步困泥滓。
籜龍已𧥄𧥄，一飽差可喜。
雨中排悶
作者：陸游
朝代：宋

殷殷雷繞村，淅淅雨鳴砌。
禽魚各自適，草木亦得意。
顧此庵中人，老病獨憔悴。
飯遲每懶索，兀兀方坐睡。
平生飽憂患，性命已屢試。
但得過今朝，明日可徐議。
雨中排悶
作者：陸游
朝代：宋

潤入盆山綠葉稠，倦攤書帙小窗幽。
浮雲不卷時時雨，薄酒無功日日愁。
積潦漲来妨躡屐，好山遮盡罷登樓。
青秧揺蕩湖堤決，一飽前知未易謀。
雨中排悶
作者：陸游
朝代：宋

點點滴滴雨不晴，暗暗淡淡燈不明。
皇天胡爲貸此老，病臥垂困今已平。
却慚向者力量淺，鼠肝蟲臂猶關情。
百年終歸朝露速，一死正自秋毫輕。
明朝且作山中行，青鞵已覺白雲生。
豐年處處村酒好，莫教湘湖蓴菜老。
雨中泊舟蕭山縣驛
作者：陸游
朝代：宋

端居無策散閑愁，聊作人間汗漫遊。
晚笛隨風来倦枕，春湖带雨送孤舟。
店家菰飯香初熟，市擔蓴絲滑欲流。
自笑勞生成底事，黄塵陌上雪蒙頭。
雨中泊趙屯有感
作者：陸游
朝代：宋

歸燕羈鴻共斷魂，荻花楓葉泊孤村。
風吹暗浪重添纜，雨送新寒半掩門。
魚市人烟横慘淡，龍祠簫鼓閙黄昏。
此身且健無餘恨，行路雖難莫更論。
雨中熟睡至夕二首·其一
作者：陸游
朝代：宋

擁爐聽雨生睡思，澀眼瞢瞢惟欲閉。
丈夫少壯要自力，飽食養慵真可愧。
我今不睡欲何爲，常恐兒曹落吾事。
蠻氈紙帳方施行，五鼎八珍無此味。
雨中熟睡至夕二首·其二
作者：陸游
朝代：宋

少陵今雨無客至，寂寞衡門晝常閉。
孝先酣枕夢周公，弟子雖嘲可無愧。
世上紛紛榮辱多，不如睡中差省事。
小兒忽報煎茶熟，起擁寒爐究餘味。
雨中獨坐
作者：陸游
朝代：宋

馬目山頭雨脚昏，龍津橋下浪花翻。
年豐郡僻無公事，一炷清香晝掩門。
雨中獨酌
作者：陸游
朝代：宋

僻郡荒山下，高齋寒雨中。
微波生酒綠，短焰擁爐紅。
學廢悲身老，民窮祝歲豐。
厨人羞雉兔，更憶喚鄰翁。
雨中登安福寺塔
作者：陸游
朝代：宋

平生喜登高，醉眼無疆界。
北顧極幽并，東望誇海岱。
喟然撫手嘆，從古幾成敗。
英雄如過鳥，城郭但遺塊。
今朝上黑塔，千里曠無礙。
忽驚風霆掣，坐覺天地晦。
急雨挾龍腥，溽暑爲摧壊。
皇天念蟠鬱，令我寄一快。
那知書生狂，自倚心眼大。
更思駐潼關，黄河看如带。
雨中登樓望大像
作者：陸游
朝代：宋

去年寒雨中，騎驢度劍閣。
今年當此時，臥聽邊城柝。
巍巍千尺像，與我兩寂寞。
交遊閲四海，此老差可託。
但當頻自省，諸惡誓莫作。
時時一憑高，相望要不怍。
桑間戒三宿，堅坐豈渠樂。
却應輸老夫，新春買芒屩。
雨中睡起
作者：陸游
朝代：宋

磔磔寒禽無定棲，纖纖小雨欲成泥。
松鳴湯鼎茶初熟，雪積爐灰火漸低。
一氣推移均野馬，百年蒙覆等醯雞。
青山黄葉蘭亭路，憶喚鄰翁共架犂。
雨中短歌
作者：陸游
朝代：宋

昨夕雨大如車軸，今旦雨細如牛毛。
人言愈細愈澤物，天公爲此非徒勞。
泥深入市路欲絕，壞簷敗壁風蕭騷。
豈惟蛙黽矜得意，坐覺藜莠無由薅。
剝床供爨嗟婢子，持傘上學憐兒曹。
村場酒貴賒不得，且解布囊尋弊袍。
雨中示子聿
作者：陸游
朝代：宋

窮閻父子自相依，寂寂茅廬映竹扉。
瓜蔓水生初抹岸，楝花寒動却添衣。
吾玄自笑豈尚白，汝瘦元知能勝肥。
苦學勿爲干祿計，宦途雖樂不如歸。
雨中示鄰里
作者：陸游
朝代：宋

寒風吹細雨，白晝見日罕。
經旬廢讀書，天豈成我懶。
比鄰各無聊，會面苦不款。
未嘗燒茶鐺，而况把酒碗。
高談極奇趣，散去意亦滿。
癡黠未易名，要是工用短。
雨中自項里夜至新塘捨舟步歸二首·其一
作者：陸游
朝代：宋

樺炬如椽點不明，還家潦水與階平。
一杯濁酒頽然睡，恍似金牛夜下程。
雨中自項里夜至新塘捨舟步歸二首·其二
作者：陸游
朝代：宋

天如漆黑泥沒踝，老健猶能踸踔歸。
裊裊爐香支枕看，終年只合掩柴扉。
雨中至西林寺
作者：陸游
朝代：宋

胸中荆棘費鉏耘，正藉幽尋暫解紛。
不盡長江來畫玉，半空飛閣對凌雲。
昏昏横靄憑軒見，杳杳疏鐘隔岸聞。
珍重山僧迎客意，螭奩一縷起微熏。
雨中買酒鏡湖酒樓
作者：陸游
朝代：宋

陰風號大澤，暮雨上高樓。
愁憶新豐酒，寒思季子裘。
登臨天地迮，老病歲時遒。
安得急裝去，北平防盛秋。
雨中遊東坡
作者：陸游
朝代：宋

木蓮花下竹枝歌，歡意無多感慨多。
更恐他年有遺恨，曉來衝雨上東坡。
雨中過東村
作者：陸游
朝代：宋

小雨空濛物象奇，偶扶藤杖過東陂。
墊巾風度人爭看，蠟屐年光我自悲。
窮鬼有靈揮不去，死魔多力到無期。
歸来笑向譍門說，且了浮生一首詩。
雨中過臨溪古堠
作者：陸游
朝代：宋

道邊相送驛邊迎，水隔山遮似有情。
歲晚無聊莫相笑，君方雨立我泥行。
雨中遣懷
作者：陸游
朝代：宋

秋稼連雲飽不疑，寧期一敗莫支持。
雨如梅子初黄日，水似桃花欲動時。
正晝螡蟲驅不去，終宵鼃黽怒何爲。
凶年氣象堪流涕，禾把紛紛滿竹籬。
雨中遣懷二首·其一
作者：陸游
朝代：宋

病中草草度年華，睡起匆匆日易斜。
抵死愁禁千斛酒，薄情雨送一城花。
鏡湖烟水揺朱舫，錦里香塵走鈿車。
此夢即今都打破，不妨寂寞住天涯。
雨中遣懷二首·其二
作者：陸游
朝代：宋

霏霏春雨細如絲，正是春寒欺客時。
心向宦途元淡薄，夢尋鄉國苦參差。
樓前新漲緑三尺，墻外尚餘紅幾枝。
擺撥簿書呼酒榼，南湖西塔有幽期。
雨中鋤藥
作者：陸游
朝代：宋

庭中正苦日卓午，水面忽看雲過西。
老子不辭衝急雨，小鋤香带藥畦泥。
雨二首·其一
作者：陸游
朝代：宋

秋冬久不雨，氣濁喜雲生。
麥壟崇朝潤，茆簷徹夜聲。
初來斷幽徑，漸密雜疏更。
頼有牆陰薺，離離已可烹。
雨二首·其二
作者：陸游
朝代：宋

薄晚初沾灑，清晨更慘凄。
魚寒拋餌去，鴉溼就簷栖。
幽澗濺濺溜，長堤淺淺泥。
一杯持自賀，吾事在鋤犁。
雨夕
作者：陸游
朝代：宋

歲旱連夏秋，客袂厭塵土。
欣然成一笑，愛此清夜雨。
瓦檠墮燈燼，銅椀起香縷。
心清病良已，境寂句欲吐。
東溪久枯涸，想像素蛟舞。
分喜到溝池，遊魚命儔侶。
雨夕排悶二首·其一
作者：陸游
朝代：宋

買牛耕剡曲，舉世笑迂疏。
流落愈憂國，衰殘猶讀書。
滔滔安稅駕，耿耿獨愁余。
破屋秋多雨，情懷用底攄。
雨夕排悶二首·其二
作者：陸游
朝代：宋

烟雨暗郊墟，頹然卧草廬。
蟲喧夢回枕，燈伴讀殘書。
短褐頻關念，荒畦久廢鋤。
更堪湖水漲，累日食無魚。
雨夕枕上作
作者：陸游
朝代：宋

鬢毛日夜雪霜稠，冉冉年光逝肯留。
酒力但資愁作祟，雨聲偏與睡爲仇。
銘旌官職眼前事，史冊姓名身後憂。
畢竟此生何處是，江湖萬里有孤舟。
雨夕焚香
作者：陸游
朝代：宋

芭蕉葉上雨催涼，蟋蟀聲中夜漸長。
繙十二經真太漫，與君共此一爐香。
雨夕獨酌書感
作者：陸游
朝代：宋

數掩蘆藩常不開，饑鴉兩兩啄青苔。
雨來十日未成雪，歲盡一枝初見梅。
池上晚行携獨鶴，燈前夜酌撥新醅。
漁村老景今如許，駿馬舊遊安在哉。
雨夜
作者：陸游
朝代：宋

一雨遂通夕，安眠失百憂。
窗扉淡欲曉，枕簟凜生秋。
畫燭爭碁道，金尊數酒籌。
依然錦城夢，忘却在南州。
雨夜
作者：陸游
朝代：宋

兩鬢新霜換舊青，客遊身世等浮萍。
少年樂事消除盡，雨夜焚香誦道經。
雨夜
作者：陸游
朝代：宋

北風吹雨亂疏鐘，蔌蔌燈花破碎紅。
孤夢正行天一握，高城俄報鼓三通。
衰遲空抱屠龍技，豪俊誰收汗馬功。
但願輿圖早來復，白頭敢望起雲中。
雨夜
作者：陸游
朝代：宋

吳中地多雨，海角客常愁。
羸疾須醫藥，殘年憶輩流。
解裝孤驛晚，捩柁小江秋。
莫起瀟湘興，無才賦遠遊。
雨夜
作者：陸游
朝代：宋

小雨初涼夜，殘燈欲暗時。
病多愁近酒，心弱怯題詩。
舊友殊方少，歸耕晚歲宜。
回頭語孤影，此意有君知。
雨夜
作者：陸游
朝代：宋

小雨收仍落，孤燈翳復明。
衰殘書易忘，憂患夢多驚。
熠熠螢矜暗，翻翻雀轉更。
閉門行老死，亦足慰平生。
雨夜
作者：陸游
朝代：宋

庭院蕭條秋意深，銅爐一炷海南沉。
幽人聽盡芭蕉雨，獨與青燈話此心。
雨夜
作者：陸游
朝代：宋

急雨如河瀉瓦溝，空堂臥對一燈幽。
老雞多事彊知曉，落葉無情先報秋。
身未蓋棺誰可料，尊常有酒莫閑愁。
功名老大從来事，且復長歌起飯牛。
雨夜
作者：陸游
朝代：宋

斷岸輕烟著柳條，孤村小雨夜蕭蕭。
荒雞隔浦聲相續，短燭無風焰自摇。
樸學元知縻歲月，殘生竟是老漁樵。
最憐鬢畔千莖雪，日日春風吹不消。
雨夜
作者：陸游
朝代：宋

暮雨濯殘熱，史官非坐曹。
忍慚靡粟帛，偷暇近詩騷。
屋老孤燈闇，風顛萬木號。
明朝有奇事，江閣看秋濤。
雨夜
作者：陸游
朝代：宋

末路蕭條客子心，不堪徂歲更沉陰。
低簷雨滴睡眠少，敗壁燈殘感慨深。
不辦典衣謀盡醉，尚能擁鼻作微吟。
交朋一散如天遠，試向今宵夢裏尋。
雨夜
作者：陸游
朝代：宋

歲晚茆茨劣自容，齒揺將脫髮將童。
心遊萬里關河外，身卧一窗風雨中。
醫不可招惟忍病，書猶能讀足忘窮。
夜闌睡覺蛩聲裏，時見燈花落碎紅。
雨夜
作者：陸游
朝代：宋

病多漸減燈前課，老甚都忘枕上愁。
一段高情誰會得，卧聽簷雨瀉清秋。
雨夜
作者：陸游
朝代：宋

百紫千紅占歲華，又隨風雨捲泥沙。
即今空有夢爲蝶，當日曾將命乞花。
倦枕殘燈人寂寞，幽窗小草字欹斜。
悲歡變滅何窮已，學得山僧自一家。
雨夜
作者：陸游
朝代：宋

細雨催扃戶，昏燈照擁衾。
倦知秋漏永，瘦怯曉寒深。
林鵲依簷宿，莎蟲入戶吟。
此時搔短髮，誰會欲歸心。
雨夜
作者：陸游
朝代：宋

羸軀對影愴餘齡，追念平時只自驚。
夏木正濃桐葉墜，秋風未起草蟲鳴。
蠹魚似是三生業，汗馬難希百世名。
小雨迎凉何所作，北窗還對短燈檠。
雨夜
作者：陸游
朝代：宋

蒼雲晝埋山，白雨夜溢渠。
虚堂閃風燈，獨處誰與娱。
吾生過六十，鬢髮日夜疏。
出當飲美酒，歸當讀奇書。
可憐兩不遂，兀兀如枯株。
明復對胥吏，孤憤何由攄。
雨夜
作者：陸游
朝代：宋

麥熟家家喜墮涎，龜堂依舊突無烟。
雨中更覺凄凉甚，一點殘燈守蠹編。
雨夜不寐觀壁間所張魏鄭公砥柱銘
作者：陸游
朝代：宋

疾風三日橫吹雨，竹倒荷傾可憐汝。
空堂無人夜向中，臥看床前燭花吐。
壯懷耿耿誰與論，榰床老龜不能語。
世間豈無一好漢，叱咤喑嗚力如虎。
壁間三丈砥柱銘，貞觀太平如更覩。
何當鼓吹渡河津，下馬觀碑馳馬去。
雨夜二首·其一
作者：陸游
朝代：宋

牆西泥三寸，牆東草三尺。
可憐白鹿泉，蛙黽紛狼籍。
濕螢如隕星，入戸黏几席。
病夫本嗜睡，況此風雨夕。
永懷瀼西寺，更憶山南驛。
陳迹不可追，昏然墮吾幘。
雨夜二首·其二
作者：陸游
朝代：宋

簷高雨聲壯，堂豁霧氣入。
飛螢照畫棟，相逐光熠熠。
向来經春旱，蒼耳暗原隰。
微官又厚責，撫事百憂集。
三日雨不休，四野苖盡立。
登高思賦詩，簿書縛人急。
雨夜作
作者：陸游
朝代：宋

十月多蚊蚋，昏昏氣未平。
正須三日雨，却用一霜晴。
閑館蕭條意，空階點滴聲。
鐘殘撫枕嘆，歸夢幾時成。
雨夜偶書
作者：陸游
朝代：宋

高臥空堂風雨来，更闌頻看燭花摧。
新涼蕭爽秋期近，多病侵尋老境催。
萬事極知終變滅，一官那得久低回。
床頭幸有楞伽在，更炷爐香手自開。
雨夜南堂獨坐
作者：陸游
朝代：宋

老夫眼暗牙齒疏，七十未滿六十餘。
故人欲盡誰與娛，獨坐黙誦小年書。
北風日夜吹雨急，空村泥深屋茆濕。
鳳凰覽德乃下集，可憐飛螢常熠熠。
雨夜嘆
作者：陸游
朝代：宋

秋雨何曾住一滴，老夫危坐欲三更。
開元貞觀事誰問，溫洛榮河塵未清。
豐年猶有餓死慮，破屋自愛讀書聲。
刺經作制豈不美，無奈人間痛哭生。
雨夜四鼓起坐至明
作者：陸游
朝代：宋

門巷冷如冰，生涯淡似僧。
小窗愁夜雨，孤影怯秋燈。
林鵲棲仍起，山童喚不譍。
悠然坐待旦，息倦倚書幐。
雨夜小酌
作者：陸游
朝代：宋

黄昏雲齊雪意熟，二更雪急聲簌簌。
地爐對火得奇温，兔醢魚鱐窮旨蓄。
引杯且作稿面紅，脱帽不管衰鬢秃。
浩歌三終徐自和，藏書萬卷方盡讀。
從来本不擇死生，況復區區論禍福。
雪晴著屐可登山，與子一放千里目。
雨夜思子虛
作者：陸游
朝代：宋

兀兀過遥夜，悠悠擁破衾。
峭寒侵病骨，殘雨滴愁心。
人別易千里，書來真萬金。
醉眠差似可，誰與伴孤斟。
雨夜感懷
作者：陸游
朝代：宋

點滴空堦雨送涼，青燈對影獨凄傷。
身如病木驚秋早，心似鰥魚怯夜長。
鑄得黄金猶有術，掃空白髮定無方。
蕭然禪榻君休笑，一卷殘書伴枕傍。
雨夜感舊
作者：陸游
朝代：宋

雨來猛打窗，燈暗猶照壁。
老人耿不寐，撫事悲夙昔。
風生桔柏渡，馬病金牛驛。
裊枝猿下飲，登樹熊自擲。
危巢窺鶻栖，深雪見虎迹。
至今清夜夢，猶想嶓山碧。
廢棄謝功名，老疾輟行役。
賦詩雖不工，聊用慰今夕。
雨夜懷唐安
作者：陸游
朝代：宋

歸心日夜逆江流，官柳三千憶蜀州。
小閣簾櫳頻夢蝶，平湖烟水已盟鷗。
螢依溼草同爲旅，雨滴空階别是愁。
堪笑邦人不解事，區區猶借陸君留。
雨夜排悶二首·其一
作者：陸游
朝代：宋

羸病愁燈影，羈懷怯雨聲。
新秋忽已半，垂老若爲情。
金印兒嬉事，青編身後名。
何如破窗下，袖手送餘生。
雨夜排悶二首·其二
作者：陸游
朝代：宋

村巷時時雨，江城夜夜砧。
沉憂羈客夢，孤憤遠臣心。
身病常須藥，囊空未贖琴。
明朝鏡中髮，飽受雪霜侵。
雨夜書感二首·其一
作者：陸游
朝代：宋

宦遊四十年，歸逐桑榆暖。
皇恩念黎老，一官猶置散。
春殘桃李盡，風雨閉空館。
有懷無與陳，萬事付酒碗。
近代固多賢，吾意終不滿。
可憐杜拾遺，冒死明房琯。
慷慨詎非奇，經綸恨才短。
群胡穴中原，令人嘆微管。
雨夜書感二首·其二
作者：陸游
朝代：宋

儒生不自貴，執藝等卜祝。
詩書定何物，爲汝市爵祿。
唐虞雖日遠，凜凜猶在目。
誰能舉其要，治功端可復。
平生粗知此，俛仰髮已禿。
一豪不獲施，老病死巖谷。
安知萬世後，終無可封俗。
願廣稽古心，端拱咨嶽牧。
雨夜有懷張季長少卿
作者：陸游
朝代：宋

放翁雖老未忘情，獨卧山村每自驚。
鼎鼎百年如電速，寥寥一笑抵河清。
梅初破藟行江路，燈欲成花聽雨聲。
正用此時思劇飲，故交零落愴餘生。
雨夜枕上作
作者：陸游
朝代：宋

雨點滴我心，雨氣傷我魂。
但憂草廬破，敢思布被溫。
市壚酒如山，不溼老瓦盆。
天其遂吾心，窮死三家村。
雨夜與鄰翁飲用前輩韵
作者：陸游
朝代：宋

老人閲世真悠哉，八十已過九十來。
茆簷參差映烟樹，蕭條鷄犬三家聚。
一樽鄰翁迭賓主，醉語豈憂多謬誤。
我作吳歌君起舞，夜雨莫辭泥沒屨。
雨夜觀史
作者：陸游
朝代：宋

讀書雨夜一燈昏，嘆息何由起九原。
邪正古來觀大節，是非死後有公言。
未能劇論希捫蝨，且復長歌學叩轅。
它日安知無志士，經過指點放翁門。
雨夜讀書
作者：陸游
朝代：宋

農家冬少事，無地肆吾勤。
急雨生新健，陳編寄一欣。
高風感莘渭，善治仰華勳。
老死今朝夕，何由誦所聞。
雨夜讀書二首·其一
作者：陸游
朝代：宋

風雨澒洞吞孤村，讀書擁褐不出門。
歷觀忠邪見肝肺，直與治亂窮根原。
傅巖之野感帝夢，此事難以今人論。
危冠長劍一見用，萬里耕桑吾道尊。
雨夜讀書二首·其二
作者：陸游
朝代：宋

一燈如螢雨潺潺，老夫讀書蓬戶間。
但與古人對生面，那恨鏡裏凋朱顔。
功名本來我輩事，人自蹭蹬天何慳。
君看病驥瘦露骨，不思仗下思天山。
雨夜起行室中
作者：陸游
朝代：宋

老疾逢秋體自輕，披衣暫起繞床行。
隙風不斷燈將滅，簷雨如傾階欲平。
鰥叟何嘗愁枕冷，病夫未免待窗明。
拂書洗硯龜堂上，幽事誰知日有程。
雨寒戲作
作者：陸游
朝代：宋

掃園收槲葉，掊地甃磚爐。
幸有藜烹粥，何慚紙作襦。
雨後
作者：陸游
朝代：宋

甘澍慰群望，浮雲還故墟。
新凉生枕簟，餘潤入犁鋤。
簾上翩翩燕，蒲新鱍鱍魚。
素秋猶半月，團扇意先疏。
雨後
作者：陸游
朝代：宋

礎潤還成雨，雲收旋作晴。
巖花分日發，林筍逐番生。
筆硯行常具，軒窗晚更明。
塵埃幸不到，那得廢詩情。
雨後
作者：陸游
朝代：宋

雨後凉生病體輕，閑拖拄杖出門行。
槐花落盡桐陰薄，時有殘蟬一兩聲。
雨後二首·其一
作者：陸游
朝代：宋

小築濤江外，微凉暑雨餘。
傾囊致歡伯，信脚到華胥。
芳草翩翩蝶，清池潑潑魚。
此翁雖耄矣，作計未全疏。
雨後二首·其一
作者：陸游
朝代：宋

鏡湖歸隱老黄冠，布褐蕭然一室寬。
燈影青熒人未睡，雨聲點滴夜將闌。
四朝出處朋儕盡，半世漂流骨相寒。
青史無名端可耻，著書留與後人看。
雨後二首·其二
作者：陸游
朝代：宋

一夜茅簷雨，晨興乃爾凉。
禽魚皆遂性，草木自吹香。
微潤生琴薦，纖塵避筆床。
悠然北窗興，真欲傲羲皇。
雨後二首·其二
作者：陸游
朝代：宋

蕭蕭殘髮雪侵冠，冉冉清愁用底寬。
把卷昏眸常欲閉，投床睡興却先闌。
惟須酒沃相如渴，未分人哀范叔寒。
雨霽定知梅已動，佩壺明日試尋看。
雨後凉甚
作者：陸游
朝代：宋

並海寬閑野，清秋摇落天。
微凉供美睡，穩字入新聯。
陋屋蕭蕭雨，修筒細細泉。
晚窗生酒興，洗酌一陶然。
雨後出門散步二首·其一
作者：陸游
朝代：宋

細水穿沙溜，殘雲扶雨歸。
不成遊酒市，且作倚漁扉。
老大徂年速，羈窮壯志違。
破裘雖百結，猶勝泣牛衣。
雨後出門散步二首·其二
作者：陸游
朝代：宋

病葉常先霣，寒潮只暗生。
扶衰賴藥石，隨意出柴荆。
細路牛欄溼，疏籬績火明。
枯榮不須計，千古一棋枰。
雨後寒甚
作者：陸游
朝代：宋

陂澤連山脚，風烟接海濱。
孤鴻悲遠客，殘菊伴陳人。
酒盡瓶枵腹，爐寒客曲身。
老翁殊耐事，一笑自回春。
雨後復小雪
作者：陸游
朝代：宋

雨雪来無已，冬春忽欲交。
賤貧安淡薄，老鈍耐譏嘲。
村酒兒能取，農書手自鈔。
莫年真箇懶，屋漏旋添茆。
雨後微陰光景益奇復得長句
作者：陸游
朝代：宋

結轍軒車已掃空，揮犀談笑與誰同。
日消淺醉閑吟裏，春在輕陰薄靄中。
百尺遊絲喜風定，一雙新燕說泥融。
天工只費須臾力，開遍東闌半丈紅。
雨後快晴步至湖塘
作者：陸游
朝代：宋

齒豁從教道字訛，負薪陌上且行歌。
古人亦自逢時少，吾輩何疑忤俗多。
山掃黛痕如尚溼，湖開鏡面似新磨。
亦知大有掀髯處，無奈西流白日何。
雨後散步後園二首·其一
作者：陸游
朝代：宋

淡日輕雲未快晴，涓涓溝水去無聲。
爲憐一徑新苔綠，别就牆陰取路行。
雨後散步後園二首·其二
作者：陸游
朝代：宋

澤國霜遲木未疏，秋来更覺愛吾廬。
芭蕉緑潤偏宜墨，戲就明窗學草書。
雨後極凉
作者：陸游
朝代：宋

金微未壯長，火老尚餘燼。
可憐茅舍翁，瞑目困藉躪。
蕭蕭得一雨，天氣頗清潤。
豈惟爽襟靈，亦足祛疾疢。
浮生日月駛，老死纔一瞬。
聖賢邈不嗣，利欲以身徇。
孰能痛澡雪，此道庶少進。
閉門君但學，妙理天豈吝。
雨後極涼料簡篋中舊書有感
作者：陸游
朝代：宋

日昳小雨不至晡，雨雖未足涼有餘。
細泉泠泠咽幽竇，清吹策策驚高梧。
笠澤老翁病蘇醒，欣然起理西齋書。
十年燈前手自校，行間顛倒黄與朱。
區區樸學老自信，要與萬卷歸林廬。
爾来世俗喜變古，鑿空飾詐無根株。
愀然撫几三太息，力薄抱恨何由袪。
蘭臺漆書非己責，且爲籖幐除蠧魚。
雨後殊有秋意
作者：陸游
朝代：宋

天地新秋入苦吟，詩書萬古付孤斟。
愛君憂國孤臣泪，臨水登山節士心。
只嘆鼻端無妙斲，豈知弦外有遺音。
剡中勝踐今猶昔，安得高人支道林。
雨後獨登擬峴臺
作者：陸游
朝代：宋

高城斷處閣横空，目力雖窮興未窮。
燕子爭泥朱檻外，人家曬網緑洲中。
誰能招喚三秋月，我欲憑陵萬里風。
更比峴山無湛輩，論交惟是一枝笻。
雨後登西樓獨酌
作者：陸游
朝代：宋

老覺人間無一欣，強尋高處看歸雲。
天空列嶂開圖畫，水落寒江學篆文。
四海道途行大半，百年光景近中分。
交遊賴有麯生在，正向愁時能策勲。
雨後絕凉偶作
作者：陸游
朝代：宋

槐陰日色薄，桐葉雨聲長。
林下有餘適，城中無此凉。
浮瓜寒水碧，斸藥小鉏香。
未許陶潜達，華簪何足忘。
雨後至近村二首·其一
作者：陸游
朝代：宋

夜雨曉方止，朝雲猶作陰。
山餘一寸碧，溪長半篙深。
卧泛白鷗渚，行穿黄葉林。
老農能共語，真率會人心。
雨後至近村二首·其二
作者：陸游
朝代：宋

年耄身猶健，秋高疾已平。
鄰翁思問訊，蔬圃要巡行。
竹杖輕無迹，芒鞋捷有聲。
相逢無別語，努力事冬耕。
雨後過近村
作者：陸游
朝代：宋

賦罷淵明歸去來，紵衣桐帽一時裁。
歲華新筍初成竹，天氣停雲未斷梅。
江路醉歸常嵬峨，僧窗閑過即徘徊。
老人剩有凋年感，寄語城笳莫苦催。
雨後集湖上
作者：陸游
朝代：宋

野水交流自滿畦，芳池新漲恰平堤。
花藏密葉多時在，鶯占高枝盡日啼。
繡袂寶裙催結束，金尊翠杓共提攜。
白頭自喜能狂在，笑襞蠻牋落醉題。
雨後露坐小酌
作者：陸游
朝代：宋

閉門誰與樂頽年，旋掃桐陰近酒邊。
病久一春稀見蝶，雨多六月始聞蟬。
官倉求飽真聊爾，山墅懷歸每惘然。
從此讀書仍復懶，惟留白眼望青天。
雨復作
作者：陸游
朝代：宋

今日雲歸恰喜晴，小池忽見水紋生。
窗昏又輟讎書課，卧聽蕭蕭打葉聲。
雨復作自近村歸
作者：陸游
朝代：宋

夜聽蕭蕭未漲溪，朝行㶁㶁已成泥。
可憐鳩取招麾速，誰似雲知出處齊。
野菊枝長半狼藉，江楓葉落正凄迷。
行人也識龜堂老，小榼村醪手自携。
雨悶示兒子
作者：陸游
朝代：宋

東吳春雨多，略無三日晴。
濛濛平野暗，淅淅空階聲。
百花雨中盡，三月未聞鶯。
重裘坐奧室，時序真强名。
亦欲借驢出，泥淖沾衣纓。
撫事每累欷，濁醪聊獨傾。
景運今方開，關輔一日平。
我家本好畤，灞滻可躬耕。
買酒新豐市，看花下杜城。
會當與汝輩，藉草作清明。
雨晴
作者：陸游
朝代：宋

久雨作我病，今朝身頓輕。
花房避初旭，簾影弄新晴。
漉酒綸巾折，聽琴拄杖横。
翛然又終日，未覺負平生。
雨晴
作者：陸游
朝代：宋

小雨初增氣慘凄，新晴差解病沉迷。
虛廊靜院聽松籟，細草甘泉養鹿麛。
寒靄細分山遠近，野歌相應路高低。
孰知倦客蕭然意，水品茶經手自携。
雨晴
作者：陸游
朝代：宋

山川炳煥似闢國，風雨退收如解嚴。
老子真成無一事，抱孫負日坐茆簷。
雨晴
作者：陸游
朝代：宋

旱暵常思雨，沉陰却喜晴。
放船蓮蕩遠，岸幘竹風清。
淮浦戎初遁，興州盜甫平。
爲邦要持重，恐復議消兵。
雨晴
作者：陸游
朝代：宋

閑曵枯笻自在行，曲廊小閣賞新晴。
幽禽葉底吟風久，殘雨枝間照日明。
茶映盞毫新乳上，琴横薦石細泉鳴。
亦知老健終難恃，且復蕭然得此生。
雨晴步至山亭欲遂遊東村不果
作者：陸游
朝代：宋

村陋垣屋頽，歲晚風雨横。
泥塗絕還往，飱粥養衰病。
藥囊雜書卷，白髮滿清鏡。
一榻臥兼旬，不踐牆下徑。
烏鵲忽報晴，霜重節候正。
厭供凍硯愁，頗動蠟屐興。
山楹快遠眺，松吹愜幽聽。
地瘦藥苖稀，葉脫木枝勁。
東村未爲遠，脚力不濟勝。
三嘆入荆扉，跏趺學僧定。
雨晴至園中
作者：陸游
朝代：宋

入夏經月雨，園路久已荒。
今朝偶一到，蒿艾如人長。
豈惟鼃黽豪，頗覺蜂蝶狂。
悵然懷故山，舍東百本桑。
迨此積雨餘，枝葉沃以光。
父老適相遇，藉草揮一觴。
一觴頽然醉，笑語相扶將。
賦詩示兒子，此樂未易忘。
雨晴遊洞宫山天慶觀坐間復雨
作者：陸游
朝代：宋

近水松篁鎖翠微，洞天宫殿對清暉。
快晴似爲酴醿計，急雨還妨燕子飛。
道士晝閑丹竈冷，山童曉出藥苗肥。
拂床不用勤留客，我困文書自怕歸。
雨晴遊香山
作者：陸游
朝代：宋

雨打酴醿夜未拆，一晴柳岸先飄雪。
我揺畫檝鏡湖中，碧水青天兩奇絕。
長歌縹緲雲不動，横笛清悲竹將裂。
悠然起舞影零亂，卓爾四顧心激烈。
好山可隱輕捨去，故人已貴長乖隔。
肺渴生塵防酒興，眼暈成花作書厄。
平生所期無一遂，獨有曠快相除折。
夜歸燈火閙湖邊，淡淡西南一鈎月。
雨晴風日絕佳徙倚門外三首·其一
作者：陸游
朝代：宋

一雙芒屩伴筇枝，不用兒扶自出嬉。
貪看南山雲百變，舍西溪上立多時。
雨晴風日絕佳徙倚門外三首·其三
作者：陸游
朝代：宋

章老三年病方死，吳翁一夕呼不醒。
獨有此身頑似鐵，倚門常看暮山青。
雨晴風日絕佳徙倚門外三首·其二
作者：陸游
朝代：宋

茶釅無端廢午眠，杖藜信步到門前。
青裙溪女結蠶卦，白髮廟巫催社錢。
雨欲作步至浦口
作者：陸游
朝代：宋

雨作千山暗，風來萬木號。
放懷忘世事，徐步出亭皋。
野處惟知遯，心期不復豪。
宋清捐善藥，須賈遺綈袍。
寧乞陶翁食，難餔楚客糟。
精心窮易老，餘力及莊騷。
杖屨時行樂，鋤耰慣作勞。
正令朝夕死，猶足遂吾高。
雨止行至門外戲作
作者：陸游
朝代：宋

簷雨收殘滴，溪雲弄晚晴。
出門還浩嘆，幾屐了吾生。
雨止頓寒遂有晴意
作者：陸游
朝代：宋

霧雨昏昏地氣騰，盤中朝暮厭驅蠅。
未看霽色排陰翳，先覺清寒洗鬱蒸。
喚客喜傾新熟酒，讀書貪趁欲殘燈。
明朝樂事真當賀，山北山南曵瘦藤。
雨涼小飲戲作
作者：陸游
朝代：宋

孤村小院雨輸涼，團扇流塵簟避床。
蛩思感秋吟壊壁，螢光乘暗遶高梁。
巾箱字細成褫懶，閤醁杯深斷送狂。
坐睡覺来人已散，簾櫳時度玉簮香。
雨聲
作者：陸游
朝代：宋

暑氣滿天地，薄暮加煩促。
清風吹急雨，集我北窗竹。
竹聲蕭蕭固自奇，況得雨聲相發揮。
令人忽憶雲門寺，半夜長松墮雪時。
雨聲
作者：陸游
朝代：宋

雨聲點滴朝復暮，中有詩人絕塵句。
雲門咸池渺千古，斷譜遺音此其緒。
雨聲點滴夜不休，中有羈臣去國愁。
九疑聨翩湘水秋，忠誠內激涕自流。
我今衰病百無念，卧對青燈吐殘焰。
支床納息効寒龜，傍枕長吟笑孤劍。
雨聲不斷睡愈美，窗白鴉啼攬衣起。
呼兒燒兔傾濁醪，又倚胡床雨聲裏。
雨過行視舍北菜圃因望北村久之二首·其一
作者：陸游
朝代：宋

蔬畦躡屐愜幽情，檢校園丁日有程。
得雨尚慳須灌溉，我來時聽桔槔聲。
雨過行視舍北菜圃因望北村久之二首·其二
作者：陸游
朝代：宋

吳牛嚙草卧斜陽，烏臼青紅未飽霜。
急趁路乾來寓目，十分閑事却成忙。
雨雪久無來客亦不能出作長句排悶
作者：陸游
朝代：宋

造物無情豈我私，從來不使墮危機。
青雲路近常排去，白浪堆高亦脫歸。
殘稿尚存空自許，故人略盡欲誰依。
新春雪暗山村路，且復焚香獨掩扉。
雨雪兼旬有賦
作者：陸游
朝代：宋

冬温思雨雪，稍久已復厭。
祁寒人怨咨，千載語猶驗。
人心自無常，天命本不僭。
積陰勢已極，浮雲會當斂。
山花紅酣酣，溪水緑灩灩。
短篷倘可具，與子東入剡。
雨霰作雪不成大風散雲月色皎然
作者：陸游
朝代：宋

數間茅屋寄蓬蒿，天遣來歸息我勞。
月可一庭陳素練，風酣萬木起驚濤。
病侵齒髮才雖盡，酒挾江山氣尚豪。
安得人間掣鯨手，共提筆陣法莊騷。
雨霽
作者：陸游
朝代：宋

一雨洗炎蒸，危闌偶獨憑。
凉颸生萃蔡，爽氣入鬅鬙。
庭下宵遊燐，盤中晝掃蠅。
絕勝塵土裏，馬上嚼寒冰。
雨霽
作者：陸游
朝代：宋

雨霽禽魚樂，風生草木香。
老驚時易失，閑覺日偏長。
閤閤蛙何怒，翩翩蝶許忙。
閉門真得計，切勿變軒昂。
雨霽出遊書事
作者：陸游
朝代：宋

十日苦雨一日晴，拂拭拄杖西村行。
清溝泠泠流水細，好風習習吹衣輕。
四鄰蛙聲已閤閤，兩岸柳色爭青青。
辛夷先開半委地，海棠獨立方傾城。
春工遇物初不擇，亦秀燕麥開蕪菁。
薺花如雪又爛漫，百草紅紫那知名。
小魚誰取置道側，細柳穿頰危將烹。
欣然買放寄吾意，草萊無地蘇疲氓。
雨霽春色粲然喜而有賦
作者：陸游
朝代：宋

應接年光老漸慵，猶能一飲百分空。
半霑蝶粉簾櫳雨，遠送鶯聲巷陌風。
千縷麴塵楊柳綠，萬枝猩血海棠紅。
從來造物陶甄手，却在閑人詩句中。
雪
作者：陸游
朝代：宋

一夕山陰道，真成白玉京。
衰殘失壯觀，擁被聽窗聲。
雪
作者：陸游
朝代：宋

但苦奇寒惱病翁，豈知上瑞報年豐。
一庭不掃待新月，萬壑盡平號斷鴻。
繭紙欲書先研凍，羽觴纔舉已尊空。
若耶溪上梅千樹，欠我今年繫短篷。
雪
作者：陸游
朝代：宋

平郊漫漫覺天低，況復寒雲結慘悽。
老子方驚飛蛺蝶，群兒已說聚狻猊。
中宵鳶墮頻摧木，徹旦雞瘖重壓棲。
只待新晴梅塢去，青鞵未怯踏春泥。
雪
作者：陸游
朝代：宋

瘴癘家家一洗無，更欣餘潤沃焦枯。
花壺夜凍先除水，衣焙朝寒久覆爐。
松頂積高時自墮，竹枝壓重欲相扶。
雲開正值春風早，却看晴光滿九衢。
雪中二首·其一
作者：陸游
朝代：宋

忽忽悲窮處，悠悠感歲華。
暮雲如潑墨，春雪不成花。
眼澀燈生暈，詩成字半斜。
殘尊已傾盡，試起問東家。
雪中二首·其二
作者：陸游
朝代：宋

春晝雪如簁，清羸病起時。
迹深驚虎過，烟絕閔僧饑。
地凍萱芽短，林寒鳥哢遲。
西窗斜日晚，呵手斂殘棋。
雪中作
作者：陸游
朝代：宋

竹折松僵鳥雀愁，閉門我亦擁貂裘。
已忘作賦遊梁苑，但憶衘枚入蔡州。
屬國餐氊真強項，翰林煮茗自風流。
明朝日暖君須記，更看青鴛玉半溝。
雪中作
作者：陸游
朝代：宋

鬢毛無奈歲華催，一笑登臨亦樂哉。
平地忽成三尺雪，繞湖何啻萬株梅。
雲山疊疊朝憑閣，簾幕沉沉夜舉杯。
節物鼎來方自此，酥花綵勝待春回。
雪中作
作者：陸游
朝代：宋

黑風卷地連三日，密雪穿簾又一回。
衰病不禁天色惡，笑談誰共酒尊開。
忍寒瘦馬嘶空櫪，覔食饑鴉啄廢臺。
笑遣蠻童撼園竹，輟羮分火待歸来。
雪中尋梅二首·其一
作者：陸游
朝代：宋

莫遣扁舟興盡回，正須衝雪看江梅。
楚人原未知真色，施粉何曾太白来。
雪中尋梅二首·其二
作者：陸游
朝代：宋

幽香淡淡影疏疏，雪虐風饕亦自如。
正是花中巢許輩，人間冨貴不關渠。
雪中忽起從戎之興戲作四首·其一
作者：陸游
朝代：宋

狐裘臥載錦駝車，酒醒冰髭結亂珠。
三尺馬鞭裝白玉，雪中畫字草軍書。
雪中忽起從戎之興戲作四首·其三
作者：陸游
朝代：宋

十萬貔貅出羽林，横空殺氣結層陰。
桑乾沙土初飛雪，未到幽州一丈深。
雪中忽起從戎之興戲作四首·其二
作者：陸游
朝代：宋

鐵馬渡河風破肉，雲梯攻壘雪平壕。
獸奔鳥散何勞逐，直斬單于釁寶刀。
雪中忽起從戎之興戲作四首·其四
作者：陸游
朝代：宋

群胡束手仗天亡，棄甲縱横滿戰塲。
雪上急追奔馬迹，官軍夜半入邊荒。
雪中懷成都
作者：陸游
朝代：宋

憶在西州遇雪時，繡筵處處百花圍。
烏絲闌展新詩就，油壁車迎小獵歸。
感事鏡鸞悲獨舞，寄書箏雁恨慵飛。
愁多自是難成醉，不爲天寒酒力微。
雪中獨酌
作者：陸游
朝代：宋

金尊玉瀣有何好，不堪生世匆匆老。
朱顔忽已謝晨鏡，白骨行看閉秋草。
駭浪嵯峨風作之，蛟龍血人以爲嬉。
畏塗寄命三十載，賴有痛飲紓吾悲。
莫驚醉眼炯如電，假鉞猶堪行督戰。
指麾突騎取遼陽，雪灑轅門夜傳箭。
雪中登雲泉上方
作者：陸游
朝代：宋

滃滃雲堆上，茫茫雪海中。
煎茶誇坐客，打竹課蠻童。
冰谷鳴饑鶴，烟汀立斷鴻。
歸来更堪喜，葑火滿爐紅。
雪中臥病在吿戲作
作者：陸游
朝代：宋

面裂愁出門，指直但藏袖。
誰云三峽熱，有此凛冽候。
殷勤愧雪片，飛舞爲我壽。
方驚四山積，已見萬瓦覆。
豈惟寒到骨，遂覺疾在腠。
地爐熾薪炭，噤坐連昏晝。
梅花真強項，不肯落春後。
俗人愛桃李，苦道太疏瘦。
清芬終見賞，此事非速售。
已矣吾何言，高枕聽簷溜。
雪中至近村
作者：陸游
朝代：宋

荒山風雪歲將殘，貸粟迢迢犯苦寒。
急燎征裘憩牛屋，旋沽村酒挂驢鞍。
清貧徹骨初無憾，老健逢人彊自寬。
深夜還家未能睡，解囊吹火取詩看。
雪作
作者：陸游
朝代：宋

今年冬暖異常時，造物收功乃爾奇。
平野忽看吹雪片，清池俄復結冰澌。
飛蝗掃地無遺種，瑞麥連雲有兩岐。
想見市樓增酒價，深居袖手嘆吾衰。
雪夕
作者：陸游
朝代：宋

目視𥉂𥉂左耳聾，吾衰略與昔人同。
移燈自看竛竮影，取酒時澆礧磈胸。
東郭稍能師順子，北山未敢笑愚公。
空村雪虐風饕夜，袖手悠然政策功。
雪夜
作者：陸游
朝代：宋

病卧湖邊五畝園，雪風一夜坼蘆藩。
燎爐薪炭衣篝暖，圍坐兒孫笑語溫。
菜乞鄰家作菹美，酒賒近市带醅渾。
平居自是無來客，明日衝泥誰叩門。
雪夜
作者：陸游
朝代：宋

雪屋透窗明，風簾撮夜聲。
披衣擁爐坐，忘却在都城。
雪夜
作者：陸游
朝代：宋

雪聲如飛沙，風聲如翻濤。
三更天地闇，雪急風愈豪。
頗疑虛空中，鬼神戰方鏖。
勝負要一决，利兵未肯櫜。
我如墮重圍，百計無由逃。
僵縮不能寐，坐起擁故袍。
自嘆老益貧，庭草常不薅。
惟酒不憚費，貸券如山高。
園蔬甘且柔，味不減豚羔。
醉此風雪夕，聊慰抱甕勞。
雪夜三首·其一
作者：陸游
朝代：宋

荒郊貿貿行，斷壟俋俋耕。
常情所藉躪，豈復懷不平。
歸來卧破屋，中惟一床橫。
且燒生柴火，靜聽溼雪聲。
雪夜三首·其三
作者：陸游
朝代：宋

瓦疏雪墮簷，窗破風吹燭。
短裘不及骭，手脚盡皸瘃。
猶勝南鄰叟，一褐竟未贖。
薄酒城中來，清夜聊相屬。
雪夜三首·其二
作者：陸游
朝代：宋

今年春苦寒，風雪塞戶牖。
况我窮閻士，袴敝衣見肘。
正須小忍之，此事豈得久。
努力辦一壺，西村看花柳。
雪夜二首·其一
作者：陸游
朝代：宋

書卷紛紛雜藥囊，擁衾時炷海南香。
衰遲自笑壯心在，喜聽北風吹雪床。
雪夜二首·其二
作者：陸游
朝代：宋

村路雪泥人斷行，佛燈一點絳紗明。
山前栖鶴歸何晚，磔磔風傳勁翮聲。
雪夜作
作者：陸游
朝代：宋

雪重從壓竹，竹折有奇聲。
雪深亦莫掃，小窗終夜明。
我老尚耐冷，開卷對短檠。
龍茶與羔酒，得失不足評。
但思被重鎧，夜入蔡州城。
君勿輕癯儒，有志事竟成。
雪夜感舊
作者：陸游
朝代：宋

江月亭前樺燭香，龍門閣上馱聲長。
亂山古驛經三折，小市孤城宿兩當。
晚歲猶思事鞍馬，當時那信老耕桑。
綠沉金鎖俱塵委，雪灑寒燈泪數行。
雪夜有感
作者：陸游
朝代：宋

狂膽輪囷欲滿軀，一麾誰憫滯江湖。
青衫曾奏三千牘，白首猶思丈二殳。
龍虎翔空瞻王氣，羌戎度漠避天誅。
何時冒雪趨行殿，香案前頭進陣圖。
雪後
作者：陸游
朝代：宋

雨解平簷雪，風收際海雲。
根蘇萱出土，冰斷水生紋。
遊舫家家葺，行歌巷巷聞。
太平原有象，端爲謝東君。
雪後
作者：陸游
朝代：宋

雪消已斷虛簷溜，日暖初催百草生。
射的山前春水綠，笙歌又滿會稽城。
雪後二首·其一
作者：陸游
朝代：宋

雪後晴初快，春前日漸長。
菊根萌已動，梅藟意先香。
禽語驚幽枕，冰消漲野塘。
衰殘難出戶，不是懶衣裳。
雪後二首·其二
作者：陸游
朝代：宋

冰開地沮洳，雲破日曈曨。
鴻入青冥際，草生殘燒中。
方欣畢公稅，已復始農功。
稻壟牛行處，泥翻夕照紅。
雪後出遊戲作
作者：陸游
朝代：宋

小巘平岡雪陸離，幽人又賦探春詩。
典琴沽酒元非俗，著屐觀碑又一奇。
大度乾坤容落托，多情風月笑衰遲。
吾生也似梅花淡，燕未歸来蝶不知。
雪後寒甚
作者：陸游
朝代：宋

日破重雲出，春從淺步來。
未融樓北雪，先綻水南梅。
屏護清吟硯，缸鳴乍熟醅。
平生羨李愬，入蔡夜銜枚。
雪後尋梅偶得絕句十首·其一
作者：陸游
朝代：宋

雪晴蕭散曳笻枝，小塢尋梅正及時。
臨水登山一年恨，十分說似要渠知。
雪後尋梅偶得絕句十首·其一〇
作者：陸游
朝代：宋

清霜夜夜奈寒何，賴是知心有素娥。
枉道疏枝不禁笑，主人歡意自無多。
雪後尋梅偶得絕句十首·其七
作者：陸游
朝代：宋

相逢未易可疏親，不是登牆宋玉鄰。
林下風標許誰比，直須江左謝夫人。
雪後尋梅偶得絕句十首·其三
作者：陸游
朝代：宋

銀燭檀槽醉海棠，老来非復錦城狂。
疏梅對影太清淡，爲拂焦桐彈履霜。
雪後尋梅偶得絕句十首·其九
作者：陸游
朝代：宋

蘂殿仙姝下界遊，偶来税駕剡溪頭。
君看月裏横枝影，盡是蒼龍與翠虬。
雪後尋梅偶得絕句十首·其二
作者：陸游
朝代：宋

青帝宮中第一妃，寶香熏徹素綃衣。
定知謫墮不容久，萬斛玉塵来聘歸。
雪後尋梅偶得絕句十首·其五
作者：陸游
朝代：宋

雙鵲飛来噪午晴，一枝梅影向窗横。
幽人宿醉閑欹枕，不待聞香已觧酲。
雪後尋梅偶得絕句十首·其八
作者：陸游
朝代：宋

春近山中日漸長，重重門崦閟幽香。
神仙不飲塵凡酒，素面看人醉後狂。
雪後尋梅偶得絕句十首·其六
作者：陸游
朝代：宋

竹籬曲曲水邊村，月澹霜清欲斷魂。
商略前身是飛燕，玉肌無粟立黄昏。
雪後尋梅偶得絕句十首·其四
作者：陸游
朝代：宋

雪裏芬芳亦偶然，世人便謂占春前。
飽知桃李俗到骨，何至與渠爭著鞭。
雪後煎茶
作者：陸游
朝代：宋

雪液清甘漲井泉，自携茶竈就烹煎。
一毫無復關心事，不枉人間住百年。
雪後苦寒行饒撫道中有感
作者：陸游
朝代：宋

殘雪暮還結，朔風晴更寒。
重裘猶粟膚，連酌無騂顔。
指直不可握，終日縮袖間。
十年走萬里，何適不艱難。
附火財須臾，攬轡復慨嘆。
恨不以此勞，爲國戌玉關。
雪後龜堂獨坐四首·其一
作者：陸游
朝代：宋

丈夫自重如拱璧，安用人看一錢直。
簞食豆羹不虛受，富貴那可從人得。
讀書萬卷行愧心，幽有鬼神爲君惜。
龜堂樂處誰得知，紅日滿窗聽雪滴。
雪後龜堂獨坐四首·其三
作者：陸游
朝代：宋

牙齒欲落何足惜，爛煮藜羹自堪食。
屋穿不害氣吐虹，客至從驚瘦如腊。
天公鎸汝亦已至，春風裂面雪三尺。
濁醪傾罷仰屋歌，尚友孫侔與徐積。
雪後龜堂獨坐四首·其二
作者：陸游
朝代：宋

兩手龜坼愁出袖，閉戶垂帷坐清晝。
朝陽破雲雪漸消，點滴無窮聽簷溜。
士生百行雖相補，第一要能安飯糗。
詩書幸可教兒童，勿使後人憐晚謬。
雪後龜堂獨坐四首·其四
作者：陸游
朝代：宋

閉門屋漏不可居，出門雪泥深尺餘。
興闌已回剡溪櫂，路滑罷借東家驢。
竹窗兀兀無與語，澆愁賴有酒一壺。
眼花耳熱睡至夜，吹火起讀殘編書。
雪意
作者：陸游
朝代：宋

風吼江郊雪意濃，雲如兩陣决雌雄。
山寒酒過平時量，窗黑書虧半日功。
閑話更端茶竈熟，清詩分韵地爐紅。
不須遽覓華胥路，更竢天花落坐中。
雪意復作
作者：陸游
朝代：宋

前日作雪風敗之，今日濃雲雪復作。
一寒未暇自爲計，宿麥懸知天已諾。
灞橋策馿愁露手，新豐買酒聊軟脚。
胸中正著九雲夢，廊廟何加一丘壑。
上書陳事固可笑，服藥求仙亦成錯。
不如醉踏一劍騰風雲，跨海東謁青童君。
雪晴
作者：陸游
朝代：宋

臘盡春生白帝城，俸錢雖薄勝躬耕。
眼前但恨親朋少，身外元知得喪輕。
日映滿窗松竹影，雪消並舍鳥烏聲。
老來莫道風情減，憶向烟蕪信馬行。
雪晴欲出而路濘未通戲作二首·其一
作者：陸游
朝代：宋

欲覓溪頭路，春泥不可行。
歸來小窗下，袖手看新晴。
雪晴欲出而路濘未通戲作二首·其二
作者：陸游
朝代：宋

雪消重作雨，冰釋又成泥。
已敗筇枝興，高眠聽午鷄。
雪晴步至舍傍
作者：陸游
朝代：宋

雪消還似雨，冰釋旋成泥。
視菜荒陂北，尋梅小塢西。
牆陰新犢卧，庭際午雞啼。
幽興殊無極，歸來日已低。
雪晴至後園二首·其一
作者：陸游
朝代：宋

病扶藤杖覓殘梅，牢落情懷怕酒杯。
約束園丁勤灑掃，新年作意待春来。
雪晴至後園二首·其二
作者：陸游
朝代：宋

寶馬東風擁犢車，碧雞坊裏擅豪華。
南来強作尋春夢，何處如今更有花。
雪晴行益昌道中頗有春意
作者：陸游
朝代：宋

杜陵雁下歲將殘，疋馬西遊雪擁關。
憔悴敢忘雙闕路，淹遲遍看兩川山。
春回柳眼梅鬚裏，愁在鞭絲帽影間。
安得黄金成大藥，爲人千載駐頺顔。
雪歌
作者：陸游
朝代：宋

黑雲黯黯如翻鴉，急霰颯颯疑投沙。
初聞萬竅號地籟，已見六出飛天花。
寧論異事吠群犬，且喜和氣連千家。
穿簾投隙矜嫵媚，平坑塞谷迷谽谺。
遥遥林塔出玉筍，渺渺江路蟠修蛇。
扣門方擬貰鄰酒，篝火更欲尋僧茶。
懸知朝士集闕角，靴聲入賀趨正衙。
吾衰久矣尚何說，所幸一稔均幽遐。
雪霽
作者：陸游
朝代：宋

米盡囊空莫問渠，天公自解養迂疏。
雪泥壅路斷來客，朝日滿窗宜讀書。
漸暖橫林聞語鳥，乍晴幽圃富嘉蔬。
東家小蹇那須借，早晚吾兒送鹿車。
雪霽歸湖上過千秋觀少留
作者：陸游
朝代：宋

縱轡不嫌遠，逢山猶一登。
夕陽陂渺渺，殘雪塔層層。
折竹横遮道，饑烏下啄冰。
欲歸還小駐，倚杖對崚嶒。
雲童童行
作者：陸游
朝代：宋

雲童童，挟雨来。
雨未濡土雲已開，不能爲人斂浮埃。
山南山北空聞雷，青秧欲槁吁可哀。
雲谿觀竹戲書二絕句·其一
作者：陸游
朝代：宋

氣盖冰霜勁有餘，江邉見此列僊癯。
清寒直入人肌骨，一點塵埃住得無。
雲谿觀竹戲書二絕句·其二
作者：陸游
朝代：宋

溪光竹色兩相宜，行到溪橋竹更奇。
對此莫論無肉瘦，閉門可忍十年饑。
雲門感舊
作者：陸游
朝代：宋

總角来逰老未忘，背人歲月去堂堂。
穉松看到偃霜盖，廢寺憶曾開寶坊。
佛几古燈寒焰短，齋厨新粟午炊香。
興闌未忍登車去，更倚溪橋立夕陽。
雲門溪上獨步
作者：陸游
朝代：宋

山路聨翩十日陰，晚晴剩喜得幽尋。
殘紅猶有數枝在，漲緑真成一倍深。
泉響珮環鳴闇壑，月明珠璧散疏林。
歸来寂寞鐘初動，羞向孤燈說壯心。
雲門獨坐
作者：陸游
朝代：宋

山北山南處處行，回頭六十七清明。
如今老去摧頹甚，獨坐焚香聴水聲。
雲門過何山
作者：陸游
朝代：宋

漠漠稻滿陂，濛濛雨霑衣。
林花落更新，磎鳥止復飛。
我作山中行，十日未擬歸。
思酒過野店，念茶叩僧扉。
眠枕松下石，適意無訶譏。
心廣體自舒，泰然不肉肥。
念昔在官塗，萬事與願違。
逢人無一欣，對食或累欷。
低回三十年，竟不飽蕨薇。
空將書五車，自誑腹十圍。
餘日猶幾何，可復貪塵鞿。
賸拾柏子香，閉門觀昨非。
雲門道中
作者：陸游
朝代：宋

川靄林霏翠欲浮，散人心事寄沙鷗。
暮投野店孤烟起，曉涉清溪小蹇愁。
嶺路窮時縈細棧，山形缺處起重樓。
釣游陳迹渾如昨，一念凄然不自由。
雲門道中
作者：陸游
朝代：宋

度嶺穿林一徑斜，旋篝新火試新茶。
箬包粉餌祠寒食，雨溼青鞋上若耶。
石罅微泉來滴瀝，溪涯老木卧槎牙。
不須苦覓東柯谷，是處雲山可寄家。
雷
作者：陸游
朝代：宋

君不見冬月雷，深藏九地底，寂黙如寒灰。
紛紛槁葉木盡脱，蠢蠢蟄户蟲爭坯。
堅冰積雪一朝盡，風揺天邊斗柄回。
雷聲却擘九地出，殷殷似挾春俱來。
魚龍振鰭熟睡醒，桃李一笑韶顔開。
候耕老農喜欲舞，掀泥百草知誰催。
惟嗟婦女不解事，深屋揜耳藏嬰孩。
吾聞陰陽有常數，非時動靜皆爲菑。
無人爲報阿香道，時來何至勞卿推。
雷雨
作者：陸游
朝代：宋

雲昏失南山，雷過撼北戶。
天其哀此民，畀以三日雨。
未言高下足，十已得四五。
雨勢殊未已，喜色徧農圃。
稽手謁龍公，願言終有秋。
民饑不敢辭，懼貽明主憂。
霜冷
作者：陸游
朝代：宋

梅花消息動江邊，漸見新春換故年。
莫道孤翁心似鐵，夜來霜冷透青氈。
霜夜三首·其一
作者：陸游
朝代：宋

梅花欲動夢魂狂，橙子閑搓指爪香。
莫怪草堂清到骨，一梳殘月伴新霜。
霜夜三首·其三
作者：陸游
朝代：宋

澹月窺窗似有情，更堪梅影向人橫。
放翁不受天魔惱，獨擁青氈睡到明。
霜夜三首·其二
作者：陸游
朝代：宋

黄甘磊落圍三寸，赤蟹輪囷可一斤。
更喚東陽麴道士，與君霜夜策奇勳。
霜夜二首·其一
作者：陸游
朝代：宋

月淡霜清夜漏遲，疏鐘杳杳度南陂。
燈殘有恨欲誰語，鷄老無聲如我衰。
使入蜀川方在道，書傳淮浦定何時。
若爲可遣閑愁得，獨擁寒爐爇豆萁。
霜夜二首·其二
作者：陸游
朝代：宋

土床紙帳卧幽寂，枕上細聽城上更。
榾柮燒殘地爐冷，喔咿聲斷天窗明。
風霜欲透草茨屋，鹽酪不下薺糝羹。
猶恨扶犁老無力，向來枉是請躬耕。
霜天晚興
作者：陸游
朝代：宋

薄霜門巷不勝清，小立湖邊夕照明。
紅顆带芒收晚稻，緑苞和葉摘新橙。
閑評琴價留僧話，靜聽松聲領鶴行。
壯志消磨渾欲盡，西風莫動玉關情。
霜天雜興三首·其一
作者：陸游
朝代：宋

楓葉全丹槲葉黄，江城殘角伴斜陽。
琴書自足閑中樂，天地能容醉後狂。
老死山林初不憾，夢遊河渭獨難忘。
穀城黄石今安在，取履猶思効子房。
霜天雜興三首·其三
作者：陸游
朝代：宋

少學愚公一味愚，莫年仍似病相如。
閑吟寄友惟生紙，草具留僧只野蔬。
雨澀溪流殊未足，霜高木葉已無餘。
潭州丞相憐衰疾，細字時收尺素書。
霜天雜興三首·其二
作者：陸游
朝代：宋

萬鼓風聲吼屋邊，老人裘絝旋装綿。
晨梳墮髮知衰甚，夜枕聞雞尚慨然。
身後文章空飽蠧，眼前交舊半沉泉。
飯蔬飲水平生慣，恥向天公更乞憐。
霜寒
作者：陸游
朝代：宋

霜重晨簷滴，薪乾夜焙温。
老惟便布褐，病不出柴門。
瓶裏梅花墮，窗間鵲語喧。
閑人信無事，午睡到黄昏。
霜寒不能出戶偶書
作者：陸游
朝代：宋

垂老仍多病，濃霜得快晴。
猶能挼菊醉，但負探梅行。
篝火烘裘暖，油窗潑眼明。
小兒殊可喜，和我讀書聲。
霜晴
作者：陸游
朝代：宋

萬瓦新霜白，一窗朝日晴。
破裘身亦暖，細字眼猶明。
耄喜譫諄語，衰常踸踔行。
登封書不草，力穡報時平。
霜曉
作者：陸游
朝代：宋

霜有連甍白，林無一葉青。
紙衾圍栗烈，風響送東丁。
酒盡尊餘滴，灰深火撥星。
蓬窗了無事，默坐養黄庭。
霜曉肩輿行湖上
作者：陸游
朝代：宋

去去出柴關，巾車古陌間。
晨霜染丹葉，宿霧淡青山。
登覽身猶健，歌呼酒每慳。
殷勤鏡湖水，聊爲照衰顔。
霜月
作者：陸游
朝代：宋

枯草霜花白，寒窗月影新。
驚鴉時繞樹，吠犬遠隨人。
出仕讒銷骨，歸耕病滿身。
世間輸壞衲，切莫勸冠巾。
霜草
作者：陸游
朝代：宋

入冬已兩旬，澤國霜始霣。
可憐青青草，一夕生意盡。
嗟予蒲柳姿，去日若飛隼。
草衰有復榮，我髮寧再鬒。
微官雖置散，束带終自憫。
漸退用婦言，千載付一哂。
霜降前四日頗寒
作者：陸游
朝代：宋

草木初黄落，風雲屢闔開。
兒童鋤麥罷，鄰里賽神回。
鷹擊喜霜近，鸛鳴知雨來。
盛衰君勿嘆，已有復然灰。
霜風
作者：陸游
朝代：宋

十月霜風吼屋邊，布裘未辦一銖綿。
豈惟饑索鄰僧米，真是寒無坐客氊。
身老嘯歌悲永夜，家貧撐拄過凶年。
丈夫經此寜非福，破涕燈前一粲然。
霜風
作者：陸游
朝代：宋

霜風近海夜颼颼，敢效庸人念褐裘。
關吏雖通西域貢，王師猶護北平秋。
黄旗馳奏有三捷，金印酬功多列侯。
願補顔行身已老，區區畎畝亦私憂。
露坐
作者：陸游
朝代：宋

五月暑猶薄，中庭試葛衣。
蛙聲經雨壯，螢點避風稀。
塵念三生誤，歸心半世違。
殘年端有幾，可復負漁磯。
露坐
作者：陸游
朝代：宋

此手乃可憐，經月不把酒。
著書又苦晚，何以圖不朽。
空庭坐三更，磊落垂北斗。
向來歷關河，萬里空回首。
豈知三十年，竟作越中叟。
後生雖滿眼，非復舊交友。
形體迫衰謝，妻子亦何有。
悵望懷古人，吞聲死農畝。
露坐
作者：陸游
朝代：宋

殘月久方上，幽花時自零。
風枝驚宿鳥，露草溼流螢。
浩氣吞雲夢，危途塞井陘。
菱歌何處起，及我醉初醒。
露坐
作者：陸游
朝代：宋

泠泠野水赴橫塘，坐久松風入髮凉。
月淡星疏天欲曉，未妨清嘯倚胡床。
露坐
作者：陸游
朝代：宋

略彴方塘北，篔簹小塹東。
荷盤傾夕露，芡觜坼秋風。
磔磔禽移樹，芒芒月墮空。
詩材隨處足，盡付苦吟中。
露坐二首·其一
作者：陸游
朝代：宋

旋削甘瓜進酒卮，斷雲漠漠斗離離。
北臨積水風來壯，東恨長林月上遲。
秋近不堪聞急杵，夜凉已復怯輕絺。
天孫老抱河梁恨，豈獨人生事可悲。
露坐二首·其一
作者：陸游
朝代：宋

星稀避月明，河白映天青。
入夜蟬逾急，先秋葉自零。
花枝栖露蝶，簾罅度風螢。
欲喚鄰翁坐，漁舟醉不醒。
露坐二首·其二
作者：陸游
朝代：宋

岸幘臨窗意未便，又拖筇杖出庭前。
清秋欲近露霑草，皎月未升星滿天。
過埭船爭明旦市，蹋車人廢徹宵眠。
齊民一飽勤如許，坐食官倉每惕然。
露坐二首·其二
作者：陸游
朝代：宋

落月無留照，殘河亦已傾。
墜枝雙鵲裊，黏草一螢明。
暑令忘三伏，凉颼逼五更。
爲憐荷瀉露，故起繞池行。
露坐小飲
作者：陸游
朝代：宋

寂寂柴門閉嫩苔，門前有路走天台。
近秋河漢西南落，欲雨風雲東北來。
旋摘甘瓜青带蔓，新篘玉醴冷傳杯。
亦知野外無供給，且復相逢笑口開。
霽夜觀月
作者：陸游
朝代：宋

雲重真愁無散時，可憐不奈一風吹。
清輝如此那休得，誰悞虚空作許癡。
青城大面山中有二隱士一曰譙先生定字天授建炎初以經行召至揚州欲留之講筵不可拜通直郎直秘閣致仕今百三十餘歲巢居嶮絕人不能到而先生數年輒一出至山前人有見之者其一曰姚太尉平仲字希晏靖康初在圍城中夜將死士攻賊營不利騎駿騾逸去建炎初所在揭牓以觀察使召之竟不出淳熙甲午乙未間乃或見之於丈人觀道院亦年近九十紫髯長委地喜作草書蓋皆得道於山中云偶成五字二首託上官道人寄之·寄姚太尉
作者：陸游
朝代：宋

太尉關河傑，飛騰亦遇時。
中原方蕩覆，大計易差池。
素壁龍蛇字，空山熊豹姿。
烟雲千萬疊，求訪固難知。
青城大面山中有二隱士一曰譙先生定字天授建炎初以經行召至揚州欲留之講筵不可拜通直郎直秘閣致仕今百三十餘歲巢居嶮絕人不能到而先生數年輒一出至山前人有見之者其一曰姚太尉平仲字希晏靖康初在圍城中夜將死士攻賊營不利騎駿騾逸去建炎初所在揭牓以觀察使召之竟不出淳熙甲午乙未間乃或見之於丈人觀道院亦年近九十紫髯長委地喜作草書蓋皆得道於山中云偶成五字二首託上官道人寄之·寄譙先生
作者：陸游
朝代：宋

寄謝譙夫子，今年一出無。
萬緣隨夢斷，百念與形枯。
雲護巢松谷，神呵煆藥爐。
憑高應念我，白首學徴租。
青城縣會飲何氏池亭贈譚德稱
作者：陸游
朝代：宋

赤日黄塵行路難，青城縣裏得偷閑。
十年去國悲霜鬢，六月登楼望雪山。
醉客千言猶落筆，美人斗酒未酡顔。
憑誰喚住譚夫子，更與徘徊水石間。
青山白雲歌
作者：陸游
朝代：宋

青山白雲翁，放浪酒中死。
埋骨長松根，夜夜聽谿水。
松老會作薪，骨朽會作塵。
但留千載狂名在，知我它年自有人。
青村寺
作者：陸游
朝代：宋

十年淹泊望修門，臨水登山幾斷魂。
短鬢星星身欲老，小樓微月宿青村。
青溪道中行古松間因少留瀹茶而行
作者：陸游
朝代：宋

露濕青松細細香，旋呼拄杖踏斜陽。
三生舊發遊山願，一卷新傳辟穀方。
雲外未論笙鶴近，塵中實厭簿書忙。
拾樵汲磵俱清絕，聊爲煎茶一據床。
青玉案
作者：陸游
朝代：宋

西風挾雨聲翻浪。恰洗盡、黃茅瘴。老慣人間齊得喪。千巖高臥，五湖歸棹，替卻凌煙像。故人小駐平戎帳。白羽腰間氣何壯。我老漁樵君將相。小槽紅酒，晚香丹荔，記取蠻江上。
青羊宮小飲贈道士
作者：陸游
朝代：宋

青羊道士竹爲家，也種玄都觀裏花。
微雨晴時看鶴舞，小窗幽處聽蜂衙。
藥罏宿火熒熒暖，醉袖迎風獵獵斜。
老我一官真漫浪，會來分子淡生涯。
靜室
作者：陸游
朝代：宋

靜室床橫一素琴，爾來殊覺道根深。
喚回倦枕功名夢，洗盡浮生幻妄心。
兩屨雲烟遊少室，一窗風雪宿東林。
細思却是關身事，無奈殘年老病侵。
靜院
作者：陸游
朝代：宋

靜院房櫳雨送涼，熏籠衣幘潤生香。
小屏風疉圖遥碧，古錦囊書榻硬黄。
己占江湖寬處老，絕知日月靜中長。
敲門無客妨人睡，更覺餘年樂未央。
韓太傅生日
作者：陸游
朝代：宋

珥貂中使傳天語，一片驚塵飛輦路。
清霜粲瓦初作寒，天爲明時生帝傅。
黄金飾奩雕玉觴，上尊御食傳恩光。
紫駝之峰玄熊掌，不數沙苑千群羊。
通天寶带連城價，受賜雍容看拜下。
神皇外孫風骨殊，凜凜英姿不容畫。
問今何人致太平，綿地萬里皆春耕。
身際風雲手扶日，異姓真王功第一。
韓幹馬圖
作者：陸游
朝代：宋

唐人畫馬如相馬，□□不在驪與黄。
天機入神即揮灑，氣脫毫素先騰驤。
昔年曾畫穆王游八極，八龍之駿雲五色。
後來又寫越影超光脫丹碧，後來又寫漢武窮渥洼。
復見神駒來漢家，勢走滅沒開風沙。
壯哉此馬健且雄，玉花徧身雲滿鬉。
首如渴烏眼如電，皎如疋練橫晴空。
使之陷陣當破敵，萬馬不敢先秋風。
如何解鞍脫其馽，縱爾俶儻如游龍。
君不見四海罷征戰，九夷盡梯航。
方將却爾宛水之西，歸爾華山之陽。
幸逢韓供奉寫爾神，杜拾遺歌爾良。
贈爾支道林，愛爾神駿懸高堂。
頃歲從戎南鄭屢往來興鳳間暇日追懷舊遊有賦
作者：陸游
朝代：宋

昔戍蠶叢北，頻行鳳集南。
烽傳戎壘密，驛遠客程貪。
春盡花猶坼，雲低雨半含。
種畬多菽粟，藝木雜松楠。
婦汲惟陶器，民居半草庵。
風烟迷棧閣，雷霆起湫潭。
城郭秦風近，村墟蜀語參。
快心逢曠野，刮目望浮嵐。
考古時興感，無詩日每慚。
嘉陵最堪憶，迎馬柳毿毿。
項王祠
作者：陸游
朝代：宋

項里溪水聲潺湲，溪上青山峨髻鬟。
烟村人語虛市合，石橋日落漁樵還。
堂上君王凜八尺，大冠如箕熊豹顔。
筑祠不知始何代，典祀千載誰敢刪。
肅清亭障息剽奪，掃蕩螟螣囚神奸。
范增玉斗久已碎，虞姬粧面留餘潸。
小人平生仰遺烈，近廟欲結茅三間。
時時長歌拔山曲，醉倒聊慰窮途艱。
項羽
作者：陸游
朝代：宋

八尺將軍千里騅，拔山扛鼎不妨奇。
范增力盡無施處，路到烏江君自知。
項里溪上見珍禽曰溪鵲相隨數十步不去
作者：陸游
朝代：宋

涉溪來過東溪老，斷枝槁葉紛如掃。
忽逢溪鵲昔未識，言語惺憁羽毛好。
異哉馴狎若可呼，迹雖甚疏情有餘。
上穿蒼烟立高樹，下踏白石窺遊魚。
老夫日日溪頭行，見此不妨雙眼明。
定交物外從今始，豈獨沙鷗可與盟。
項里觀楊梅四首·其一
作者：陸游
朝代：宋

山前五月楊梅市，溪上千年項羽祠。
小繖輕輿不辭遠，年年來及貢梅時。
項里觀楊梅四首·其三
作者：陸游
朝代：宋

溪流曲曲樹陰陰，人語烟中覺塢深。
把定山僧同一笑，明年强健更相尋。
項里觀楊梅四首·其二
作者：陸游
朝代：宋

隔歲租園不計錢，楊梅海裏過年年。
癡人只競閑名利，那信三山是地仙。
項里觀楊梅四首·其四
作者：陸游
朝代：宋

山中戶戶作梅忙，火齊驪珠入帝鄉。
細織筠籠相映發，華清虛說荔枝筐。
頭陀寺觀王簡栖碑有感偶餘眉州酒樽獨酌遂醉
作者：陸游
朝代：宋

舟車如織喜身閑，獨訪遺碑草棘間。
世遠空驚閲陵谷，文浮未可敵江山。
老僧西逝新成塔，舊守東歸正掩關。
笑我驅馳竟安往，夕陽飛鳥亦知還。
頭風戲作
作者：陸游
朝代：宋

出門處處皆桃李，我獨呻吟一室中。
只道有詩驅瘧鬼，誰知無檄愈頭風。
頻夜夢至南鄭小益之間慨然感懷二首·其一
作者：陸游
朝代：宋

身似庵居老病僧，罷參不復繫行縢。
夢中忽在三泉驛，庭樹鳴梟鬼弄燈。
頻夜夢至南鄭小益之間慨然感懷二首·其二
作者：陸游
朝代：宋

客枕夢遊何處所，梁州西北上危臺。
雪雲不隔平安火，一點遥從駱谷来。
頼牟鎮早行
作者：陸游
朝代：宋

孤燈照影聽初鷄，攬轡情懷倍慘悽。
雪作未成雲意閙，茅荒無際客魂迷。
觸寒手指藏猶裂，畏嶮圖書棄不擕。
老去有文無賣處，等閑題遍蜀東西。
題丈人觀道院壁
作者：陸游
朝代：宋

斷香浮月磬聲殘，木影如龍布石壇。
偶駕青鸞塵世窄，閑吹玉笛洞天寒。
奇香滿院晨炊藥，異氣穿巖夜浴丹。
却笑飛仙未忘俗，金貂猶著侍中冠。
題三茆邵道士雲隱二首·其一
作者：陸游
朝代：宋

興盡當年句曲秋，却歸罨畫弄扁舟。
有時信脚來沙際，拾得殘雲補破裘。
題三茆邵道士雲隱二首·其二
作者：陸游
朝代：宋

尚嫌勾漏養丹砂，况種劉郎去後花。
罨畫溪頭雲萬頃，不知何處是君家。
題傳神
作者：陸游
朝代：宋

溼雲生兩屨，細雨暗孤篷。
悔不桐江上，從初作釣翁。
題傳神
作者：陸游
朝代：宋

雪鬢蕭然兩頰紅，人間隨處見神通。
半醒半醉常終日，非士非農一老翁。
櫪驥雖存千里志，雲鵬已息九天風。
巉巉骨法吾能相，難著凌烟劍佩中。
題傳神
作者：陸游
朝代：宋

鹽車心愧渥洼姿，邂逅風雲妄自期。
齧雪豈無歸漢日，飯牛猶有相齊時。
君看短褐琴横膝，誰許峨冠劍拄頤。
白髮蕭蕭雖憊矣，時来或將渡遼師。
題僧庵
作者：陸游
朝代：宋

細路穿雲塢，危橋渡野塘。
人稀土花碧，屋老瓦松長。
憂患雙蓬鬢，裝資一布囊。
燒薪藉餘暖，今夜有新霜。
題剡溪瑩上人梅花小軸
作者：陸游
朝代：宋

孤舟清曉下溪灘，爲訪梅花不怕寒。
忽有一枝横竹外，醉中推起短篷看。
題北窗二首·其一
作者：陸游
朝代：宋

束擔還山讀舊書，斷編終日見唐虞。
千莖白髮年華速，一點青燈夜漏徂。
厚價異時空市骨，大呼從昔不成盧。
細思天賦原非薄，跬步門前萬頃湖。
題北窗二首·其二
作者：陸游
朝代：宋

不嗔人作腐儒看，斷簡堆中興未闌。
更事愈懷憂國切，苦心始覺著書難。
流泉激激人聲遠，修竹蕭蕭暑令寒。
四海諸公常共處，北窗何地著身寬。
題十八學士圖
作者：陸游
朝代：宋

隋日昏曀東南傾，雷塘風吹草木腥。
平時但忌黑色兒，不知乃有虬髯生。
晉陽龍飛雲滃滃，關洛萬里即日平。
東征歸來脫金甲，天策開府延豪英。
琴書閑暇永清晝，簪履光彩明華星。
高參伊吕列佐命，下者才氣猶崢嶸。
但餘一恨到千載，高陽繆公來竄名。
老奸得志國幾喪，李氏誅徙連孤嬰。
向令亟念履霜戒，危亂安得存勾萌。
衆賢一佞禍尚爾，掩卷涕泪臨風横。
題千秋觀懷賀亭
作者：陸游
朝代：宋

河湟使典珥左貂，曲江相君謝不朝。
宫中玉環狐作妖，黠虜旁窺心已驕。
天維欲絕地軸搖，有識凜凜憂宗祧。
賀公託言師松喬，黄冠徑歸侶漁樵。
老馬立仗不自聊，去如鸞鳳冲烟霄。
傾都祖餞擁渭橋，賢哉大夫脱塵囂。
揚州渡江木蘭橈，入東夜聽錢塘潮。
我來故祠竹蕭蕭，黄冠野服傳生綃。
詞卑愧匪英瓊瑤，空采蘋藻奠桂椒。
虛堂斷香閉寂寥，遺魂零落何由招。
題卧龍山
作者：陸游
朝代：宋

涪翁幾日客，遺墨徧蒼崖。
作吏今三月，偷閑始一來。
雲歸就簷宿，江怒觸山迴。
更欲窮幽賞，城頭疊鼓催。
題史院壁四首·其一
作者：陸游
朝代：宋

命薄謀常拙，年衰力轉微。
鷁飛元合退，羝乳偶成歸。
汗簡慚靡日，流塵怯染衣。
無端霜夜月，應照舊苔磯。
題史院壁四首·其三
作者：陸游
朝代：宋

白髮無餘鬒，蒼顔失故丹。
旅遊多敗意，大屋每饒寒。
出畏霜侵褐，歸乘日暖鞍。
若非時得句，何以慰衰殘。
題史院壁四首·其二
作者：陸游
朝代：宋

槁木忘榮謝，閑雲任卷舒。
慵爲繞枝鵲，寧作蠹書魚。
羈旅心常折，親朋夢亦疏。
溪頭釣船在，恐負此心初。
題史院壁四首·其四
作者：陸游
朝代：宋

苔遊平分路，銅環半掩扉。
殘蕪寒不死，敗葉落還飛。
責重何由塞，愁生但念歸。
非無茅一把，世事苦相違。
題吳參議達觀堂堂榜蓋朱希真所作也僕少亦辱知於朱公故尤感慨云
作者：陸游
朝代：宋

中原遺老雒川公，鬢鬚白盡雙頰紅。
揮亳爲君作齋榜，想見眼中餘子空。
餘子碌碌何足數，獨付莊周賈生語。
看君踐履四十年，始知此公不輕許。
公今度世爲飛僊，開卷使我神凜然。
清時臺省要才傑，諸公誰致雒川客。
題唐執中書樓
作者：陸游
朝代：宋

吾州唐子他州無，閉戶偏讀家藏書。
志氣頗聞已山立，神仙固自多樓居。
終日坐忘對燕几，有時出遊騎蹇馿。
人生如此自可爾，勿羨新貴高門閭。
題嚴州王秀才山水枕屏
作者：陸游
朝代：宋

我行天下路幾何，三巴小益山最多。
翠崖青嶂高嵯峨，紅棧如带縈巖阿。
下有駭浪千盤渦，一跌性命委蛟鼉。
日馳三百一烏騾，雪壓披氈泥滿靴。
驛亭沃酒醉臉酡，長笛腰鼓雜巴歌。
大散關上方橫戈，豈料世變如翻波。
東歸輕舟下江沱，回首歲月悲蹉跎。
壯君落筆寫岷嶓，意匠自到非身過。
偉哉千仞天相摩，谷裏人家藏綠蘿。
使我恍然越關河，熟視粉墨頻摩挲。
題四仙像四首·其一
作者：陸游
朝代：宋

反虜鯨鯢世共讎，漢公勲業過伊周。
市門灑泪塵埃裏，誰與朝廷植委裘。
題四仙像四首·其三
作者：陸游
朝代：宋

曾看四嶽薦虞鰥，閱歲三千一瞬間。
歸卧青山孤絕處，白驢常伴白雲閑。
題四仙像四首·其二
作者：陸游
朝代：宋

世上年光東逝波，咸陽銅狄幾摩挲。
神仙不死成何事，只向秋風感慨多。
題四仙像四首·其四
作者：陸游
朝代：宋

蓮花峰下張超谷，此老何曾有死生。
聞道清風明月夜，至今鼻息亂松聲。
題城侍者剡溪圗
作者：陸游
朝代：宋

暮境侵尋兩鬢絲，湖邉自葺小茆茨。
從今步步俱回棹，不獨山陰興盡時。
題城侍者峴山圗
作者：陸游
朝代：宋

漢水沉碑安在哉，千年峴首獨崔嵬。
平生不作羊公計，但欲無名死草萊。
題城南堂二首·其一
作者：陸游
朝代：宋

山林恨與親友别，朝市不堪車馬喧。
陳子調高無俗客，一廛却要近修門。
題城南堂二首·其二
作者：陸游
朝代：宋

借問城南老居士，新年樂事復何如。
春寒催喚客嘗酒，夜靜臥聽兒讀書。
題夷堅志後
作者：陸游
朝代：宋

筆近反離騷，書非支諾皋。
豈惟堪史補，端足擅文豪。
馳騁空凡馬，從容立斷鼇。
陋儒那得議，汝輩亦徒勞。
題宇文子友所藏薛公鶴
作者：陸游
朝代：宋

仙人騏驥絕世稀，卵生凡禽似而非。
宫保妙筆窮化機，縞衣玄裳真令威。
千年華表聊一歸，回首幸脱乘軒譏。
喙吞不恨菰米微，從吾曹遊安得肥。
題宣律師畫像
作者：陸游
朝代：宋

秀目大頭顱，英姿舉世無。
平生一瓦鉢，何處有天厨。
題寺壁
作者：陸游
朝代：宋

庵居渾似罷參僧，除却癡憨百不能。
意倦有時憑曲几，興來隨處曳枯藤。
雲山直去寧須伴，蘚磴高攀不計層。
聞道鼉鳴天欲雨，松門小住看雲興。
題尊信齋
作者：陸游
朝代：宋

於虖孔孟何其卓，如天日月地海嶽。
正令舉世皆楊墨，邪正豈復勞商榷。
雖然此道久橫流，執熱其誰不思濯。
魯鄒遺書世皆讀，要以尊信爲善學。
吾友希真蓋其人，不肯俯首爲齷齪。
羹藜飯豆欲老矣，功雖未竟志則慤。
我居山陰子在閩，闕然不見千里邈。
澤中久雨道路絕，叩戶忽聞聲剝啄。
尊信二字子所知，妙質豈復須斤斲。
伏生九十語已訛，失旦自慚猶喔喔。
題少陵畫像
作者：陸游
朝代：宋

長安落葉紛可掃，九陌北風吹馬倒。
杜公四十不成名，袖裏空餘三賦草。
車聲馬聲喧客枕，三百青銅市樓飲。
杯殘炙冷正悲辛，仗內鬭雞催賜錦。
題山家壁
作者：陸游
朝代：宋

山中無傳漏，猿鳴知既夕。
芳藤上幽援，素月照高壁。
主人殊喜事，歡若有夙昔。
稚子檠竹槃，炊黍持餉客。
卜鄰雖未辨，清嘯聊自適。
衰病久廢詩，筆端嘆荆棘。
題幽居壁二首·其一
作者：陸游
朝代：宋

青山四抱路盤紆，天與先生卜草廬。
雲冷數聲聞斷雁，溪清百尺見遊魚。
新醪薄薄閑尋醉，殘髮蕭蕭悶憶梳。
莫謂躬耕便無事，百年京洛尚丘墟。
題幽居壁二首·其二
作者：陸游
朝代：宋

聲利場中偶解圍，悠然高枕謝招揮。
山前曳杖尋僧去，林下收棋送客歸。
城市氛埃那許到，比鄰烟火自相依。
纓冠束带前身事，散髮今惟勃落衣。
題庠闍黎二畫·秋景
作者：陸游
朝代：宋

秋山瘦嶙峋，秋水渺無津。
如何草亭上，却欠倚闌人。
題庠闍黎二畫·雪景
作者：陸游
朝代：宋

溪上望前峰，巉巉千仞玉。
渾舍喜翁歸，地爐煨芋熟。
題庵壁
作者：陸游
朝代：宋

偶向城南卜草廬，二年浪迹寄樵漁。
大床獨臥豪猶在，萬衆横行策竟疏。
清濁戲分春甕酒，朱黄閑勘夜窗書。
衰顔安用頻看鏡，日日元知有不如。
題庵壁二首·其一
作者：陸游
朝代：宋

破屋颼颼雀鼠穿，邇來四壁愈蕭然。
錢多孰謂可使鬼，人眾何嘗能勝天。
禿尾驢遊雲外寺，長鬚奴引竹間泉。
更餘一事猶當勉，讀易從今十絕編。
題庵壁二首·其一
作者：陸游
朝代：宋

竹間僅有屋三楹，雖號吾廬實客亭。
已斷雨聲重點滴，欲殘燈影更晶熒。
酒惟排悶難中聖，茶却名家可作經。
頭眩減來還病蹇，何時徹底得康寧。
題庵壁二首·其一
作者：陸游
朝代：宋

萬疊青山繞鏡湖，數椽自愛野人居。
風來松度龍吟曲，雨過庭餘鳥迹書。
小疾不妨尋酒去，豐年偶及挂冠初。
有金可散還多事，四壁蕭然計未疏。
題庵壁二首·其一
作者：陸游
朝代：宋

萬里東歸白髮翁，閉門不復與人通。
綠樽浮蟻狂猶在，黄紙棲鴉夢已空。
薄技徒勞真刻楮，浮生隨處是飛蓬。
湖邊吹笛非凡士，儻肯相從寂寞中。
題庵壁二首·其二
作者：陸游
朝代：宋

俠氣當年蓋五陵，今成粥飯在家僧。
身存但倚貧非病，齒落方慚豁可憎。
踏月閑穿雙草屩，聽琴橫按一枯藤。
年來萬事都經遍，强笑看人獨未曾。
題庵壁二首·其二
作者：陸游
朝代：宋

孤村寂寂潮生浦，小院昏昏雨送梅。
蔬食一簞宜面槁，畏塗九折自心灰。
古人骨朽有書在，今雨泥多無客來。
散髮陽狂非寄傲，世間萬事本悠哉。
題庵壁二首·其二
作者：陸游
朝代：宋

衰髮蕭疏雪滿巾，君恩乞與自由身。
身并猿鶴爲三友，家託烟波作四鄰。
十日風號未成雪，一年梅發又催春。
漁舟底用勤相覓，本避浮名不避人。
題庵壁二首·其二
作者：陸游
朝代：宋

身似蝸牛粗有廬，却緣無用得安居。
地爐封火欺寒雨，紙閣油窗見細書。
蕎熟山僧分餺飥，船來溪友餉薪樗。
閉門莫笑衰頹甚，讀易論詩亦未疏。
題廬陵蕭彥毓秀才詩卷後二首·其一
作者：陸游
朝代：宋

詩句雄豪易取名，爾來閑澹獨蕭卿。
蘇州死後風流絕，幾許工夫學得成。
題廬陵蕭彥毓秀才詩卷後二首·其二
作者：陸游
朝代：宋

法不孤生自古同，癡人乃欲鏤虛空。
君詩妙處吾能識，正在山程水驛中。
題張幾仲所藏醉道士圖二首·其一
作者：陸游
朝代：宋

千載風流賀季真，畫圖髣髴見精神。
邇来祭酒皆巫祝，眼底難逢此輩人。
題張幾仲所藏醉道士圖二首·其二
作者：陸游
朝代：宋

臥聽床頭壓酒聲，起行籬下摘新橙。
一尊久欠敲門客，風味何人似麴生。
題張野夫監簿大招圖
作者：陸游
朝代：宋

此生只合老漁樵，扶病誰令趁早朝。
開卷未終三太息，羈魂零落恐難招。
題徐子禮宗丞自覺齋
作者：陸游
朝代：宋

末俗紛紛只自謾，惟公肯向靜中觀。
閑看此事從何得，正自它人著力難。
茶熟松風生石鼎，香殘雲縷遶蒲團。
江湖多少癡禪衲，蹋破青鞵覓話端。
題徐淵子環碧亭亭有茶山曾先生詩
作者：陸游
朝代：宋

茶山丈人厭囂譁，幅巾每訪博士家。
小亭談笑不知暮，往往城上聞吹笳。
興来傑作粲珠璧，歲久妙墨亡龍蛇。
郎君弟子多白髮，回頭日月如奔車。
徐卿赤城古仙子，十年四海推才華。
覽觀陳迹喜不寐，旋補罅漏支傾斜。
曲池還浸古来月，樷莽忽見當時花。
重題舊句照高棟，力振風雅排滛哇。
席間紵袍已散鵠，堂上講鼓初停撾。
速宜力置竹葉酒，不用更瀹桃花茶。
題慧老芋巖
作者：陸游
朝代：宋

煨芋當時話已新，如今拈出更精神。
十年相國非吾願，半顆君當別付人。
題接待院壁
作者：陸游
朝代：宋

笙歌凄咽離亭晚，回首高城半掩門。
疉疉遠山横翠靄，姢姢新月耿黄昏。
未嫌雙櫓妨欹枕，自是孤舟易斷魂。
遥想柯橋落帆處，隔江微火認漁村。
題搨本姜楚公鷹二首·其一
作者：陸游
朝代：宋

憶昔呼鷹塞草枯，妖狐狡兔笑談無。
明窗見畫空三嘆，恍若霜郊遇獵徒。
題搨本姜楚公鷹二首·其二
作者：陸游
朝代：宋

弓面霜寒斗力增，坐思鐵馬蹴河冰。
海東俊鶻何由得，空看綿州舊畫鷹。
題施武子所藏楊補之梅
作者：陸游
朝代：宋

補之寫生梅，至簡亦半樹。
此幅獨不然，豈畫橫斜句。
題旅舍壁
作者：陸游
朝代：宋

老子殘年未易量，出門隨處得彷徉。
窗欞日淡僧房暖，竈突烟青旅甑香。
濁酒可求敲野店，舊題猶在拂頹牆。
閑來又取丹經讀，夜就松明解布囊。
題旅舍壁二首·其一
作者：陸游
朝代：宋

泥淖停牛屋，風埃坐簀床。
絳人難諱老，楚客自嫌狂。
浪迹江湖大，回頭日月長。
村村有餅餌，正可不赍糧。
題旅舍壁二首·其二
作者：陸游
朝代：宋

地曠風號木，天高日脫雲。
村名步頭換，縣界驛前分。
蒿艾春侵路，雞豚暮識群。
敲門就炊爨，一飯敢忘君。
題明皇幸蜀圖
作者：陸游
朝代：宋

天寶政事何披猖，使典相國胡奴王。
弄權楊李不足怪，阿瞞手自裂紀綱。
八姨富貴尚有理，何至詔書褒五郎。
盧龍賊騎已洶洶，丹鳯神語猶琅琅。
人知大勢危絫卵，天稔奇禍如崩牆。
臺省諸公獨耐事，歌詠功德卑虞唐。
一朝殺氣横天末，疋馬西奔幾不脱。
向來諂子知幾人，賊前稱臣草間活。
劍南萬里望秦天，行殿春寒聞杜鶻。
老臣九齡不可作，魚蠧蛛絲金鑑篇。
題書齋壁
作者：陸游
朝代：宋

隨分琴書適性情，乍寒偏愛小窗明。
旋煎甖粟留僧話，故種芭蕉待雨聲。
丹藥驗方非畏死，文章排悶不求名。
是間幽事君知否，莫怪經秋少入城。
題望海亭亭在卧龍絕頂
作者：陸游
朝代：宋

瑞龍千丈何蜿蜒，蒼鱗翠鬣翔江邊。
路逢鏡湖乃下駐，玩珠不去知何年。
七州元帥擁畫戟，全家終日樓居仙。
霜笳一曲入銀漢，碧瓦萬疊浮嵐烟。
其間望海最傑觀，疏豁坐占蓬萊先。
風雲變化几席上，蛟鼉出沒闌干前。
手捫心房倚北斗，眼中萬象俱森然。
尚書喚客共領略，遠坊十里聞管弦。
從容賦詩出妙思，超絕欲拍微之肩。
坐中有客垂九十，追逐無路空自憐。
夜闌客散公歸院，笙歌隠隠在半天。
向來老客今何處，菱唱三更起釣船。
題村店壁
作者：陸游
朝代：宋

五十年來命壓頭，即今殘髮不禁愁。
亂鴉陣起霜天晚，落葉聲乾古渡秋。
小市啜醨聊兀傲，長亭秣蹇得遲留。
一身自處窮如許，幸是無因爲國謀。
題柴言山水四首·其一
作者：陸游
朝代：宋

陰陰山木合，幽處著柴荆。
喧中有靜意，水車終日鳴。
題柴言山水四首·其三
作者：陸游
朝代：宋

高秋風雨天，幽居詩酒地。
君看此氣象，其可折簡致。
題柴言山水四首·其二
作者：陸游
朝代：宋

懸水三十仞，疾雷聞數里。
正暑凜生秋，倚杖者誰子。
題柴言山水四首·其四
作者：陸游
朝代：宋

草亭臨峭絕，霜嶂起嶙峋。
危磴儻可上，老夫思卜鄰。
題梁山軍瑞豐亭
作者：陸游
朝代：宋

我行都梁窘風雪，史君喜事能留客。
瑞豐亭上一尊酒，渺渺郊原水初白。
峽中地褊常苦貧，政令愈簡民愈淳。
本來無事只畏擾，擾者才吏非庸人。
都梁之民獨無苦，須晴得晴雨得雨。
史君心愛稼如雲，時上斯亭按歌舞。
歌闌舞罷史君醉，父老羅拜豐年賜。
聖朝尚實抑虚文，縱産芝房非上瑞。
題梅漢卿醉經堂
作者：陸游
朝代：宋

他人爛醉錦瑟傍，君獨醉心編簡香。
沉酣骨髓春盎盎，如枕麴蘖羅杯觴。
三萬牙籖插高架，五千黄卷撐枯腸。
信哉名教有樂地，白首不入無功鄉。
題橋南堂圖
作者：陸游
朝代：宋

平生不識橋南路，聞道清流带烟樹。
今朝開卷一欣然，恍若身親到其處。
徐郎獨立嶷如山，招不能來麾不去。
舊居萬瓦碧浮烟，結茅却就橋南住。
雪盡春生水似藍，想君清嘯釣魚庵。
道上紅塵高十丈，斷無一點到橋南。
題江陵村店壁
作者：陸游
朝代：宋

青旆三家市，黄茆十里岡。
蓬飛風浩浩，塵起日茫茫。
馳騁多從獸，鉏耰少破荒。
行人相指似，此路走襄陽。
題海首座俠客像
作者：陸游
朝代：宋

趙魏沙塵千丈黄，遺民膏血飽豺狼。
功名不遣斯人了，無奈和戎白面郎。
題湖邊旗亭
作者：陸游
朝代：宋

春色初回杜若洲，佳人又典鷫鸘裘。
八千里外狂漁父，五百年前舊酒樓。
渡口遠山顰翠黛，天邊新月挂瓊鈎。
回頭笑向紅塵說，也有閑愁到此不。
題王仲信畫水石橫幅
作者：陸游
朝代：宋

王郎書逼楊風子，畫亦憑陵蜀兩孫。
豈是天公憎絕藝，一生憔悴向衡門。
題瑩上人二畫·剡谿
作者：陸游
朝代：宋

天地又秋風，谿山憶剡中。
孤舟幸閑著，借我訪支公。
題瑩上人二畫·吳江
作者：陸游
朝代：宋

曉聽楓橋鍾，暮泊松江月。
斯人亦可人，淡墨冩愁絕。
題瑩師釣臺圖
作者：陸游
朝代：宋

羊裘老子釣魚處，開卷令人雙眼明。
未可怱怱便持去，夜窗吾欲聽灘聲。
題畫薄荷扇二首·其一
作者：陸游
朝代：宋

薄荷花開蝶翅翻，風枝露葉弄秋妍。
自憐不及狸奴黠，爛醉籬邊不用錢。
題畫薄荷扇二首·其二
作者：陸游
朝代：宋

一枝香草出幽叢，雙蝶飛飛戲晚風。
莫恨村居相識晚，知名元向楚辭中。
題直舍壁
作者：陸游
朝代：宋

文書那得廢哦詩，羞作群兒了事癡。
付與後人評此老，一丘一壑過元規。
題繡川驛
作者：陸游
朝代：宋

繡川池閣記曾遊，落日欄邉特地愁。
白首即今行萬里，淡烟依舊送孤舟。
歸心久負鱸魚鱠，春色初回杜若洲。
會買一蓑來釣雨，憑誰先爲謝沙鷗。
題老學庵壁
作者：陸游
朝代：宋

此生生計愈蕭然，架竹苫茆只數椽。
萬卷古今消永日，一窗昏曉送流年。
太平民樂無愁嘆，衰老形枯少睡眠。
喚得南村跛童子，煎茶掃地亦隨緣。
題舍壁二首·其一
作者：陸游
朝代：宋

身寄瓜牛廬，手持科斗書。
尚憎駑戀棧，肯羨鶴乘車。
富貴何加我，山林亦宴如。
年來常去殺，不嘆食無魚。
題舍壁二首·其二
作者：陸游
朝代：宋

草沒孔明廬，塵流倚相書。
家居四立壁，出駕獨轅車。
窮達本無擇，死生良自如。
鏡湖三百里，處處侶禽魚。
題藥囊
作者：陸游
朝代：宋

殘暑纔屬爾，新春還及茲。
真當名百藥，何止謁三醫。
半夜暾朝日，晨興飲上池。
金丹有門戶，草木爾何知。
題蘇虞叟巖壑隠居
作者：陸游
朝代：宋

蘇子飄然古勝流，平生高興在滄洲。
千巖萬壑舊卜築，一馬二僮時出遊。
香斷鐘殘僧閣晚，鯨吞鼉作海山秋。
極知處處多奇語，肯草吳箋寄我不。
題詹仲信所藏米元暉雲山小幅二首·其一
作者：陸游
朝代：宋

俗韵凡情一點無，開元以上立規模。
鏡湖老監空揮泪，想見楚江清曉圖。
題詹仲信所藏米元暉雲山小幅二首·其二
作者：陸游
朝代：宋

一棹朝南暮北風，奇峰倒影綠波中。
定知漸近三山路，認得漁翁是放翁。
題趙生畫
作者：陸游
朝代：宋

東都畫手排浮萍，天子獨賞一趙生。
幅縑尺紙皆厚賜，眾史妒媢都人驚。
爾來一筆不復見，好事往往空聞名。
奇哉此獨出劫火，論價直恐千金輕。
老廉博士最別識，一見自謂雙眼明。
老夫寓居旱河上，矮軸正向幽窗橫。
飯餘捫腹看不厭，林外重閣高崢嶸。
憑誰喚住兩禪客，水邊共聽烟鐘聲。
題跨湖橋下酒家
作者：陸游
朝代：宋

湖水綠於染，野花紅欲燃。
春當三月半，狂勝十年前。
小店開新酒，平橋上畫船。
翩翩幸強健，不必愧華顛。
題道傍壁二首·其一
作者：陸游
朝代：宋

晚境那禁歲月催，幽花又見澗邊開。
莫辭剩買旗亭酒，恐有騎馿李白來。
題道傍壁二首·其二
作者：陸游
朝代：宋

湖廢財存十二三，拍堤漲水尚如藍。
吾廬隠翳初非意，頗欲臨流結草庵。
題郭太尉金州第中至喜堂
作者：陸游
朝代：宋

安康甲第天下傳，玉題繡井摩雲烟。
落成鼓吹震百里，意氣欲壓秦山川。
第中筑堂最宏麗，奎畫岌岌蛟龍纏。
知公所喜在勇退，顧視解組如登仙。
公心雖爾天未可，終倚北伐銘燕然。
十年宿衛功第一，小却卧護長淮邊。
帳前犀甲羅十萬，幕下珠履逾三千。
願公小緩高枕計，即今河雒猶腥膻。
出師雞鹿擁皂纛，畫象麒麟峨玉蟬。
是時公喜客亦樂，爲公滿瀉黄金船。
題酒家壁
作者：陸游
朝代：宋

明主何曾棄不才，書生飄泊自堪哀。
烟波東盡江湖遠，雲棧西從隴蜀回。
宿雨送寒秋欲晚，積衰成病老初来。
酒香菰脆丹楓岸，強遣樽前笑口開。
題酒家壁
作者：陸游
朝代：宋

智若禹行水，道如丁解牛。
蘧蘧幾春夢，泛泛一虛舟。
事定憂何益，狂來醉始休。
青帘誇酒美，且復共登樓。
題醉中所作草書卷後
作者：陸游
朝代：宋

胸中磊落藏五兵，欲試無路空峥嶸。
酒爲旗鼓筆刀槊，勢從天落銀河傾。
端溪石池濃作墨，燭光相射飛縱横。
須臾收卷復把酒，如見萬里烟塵清。
丈夫身在要有立，逆虜運盡行當平。
何時夜出五原塞，不聞人語聞鞭聲。
題野人壁
作者：陸游
朝代：宋

身如魚鳥出池籠，常在陂湖草莽中。
簫鼓相聞村社密，桑麻無際歲時豐。
市墟買酒何人識，僧閤煎茶欠客同。
久欲瀟湘寄清嘯，它年一棹莫匆匆。
題野店壁
作者：陸游
朝代：宋

斷稿投衣橐，殘壺挂馬鞍。
寺荒尋店久，橋敗涉溪寒。
道里逢人問，題名拂壁看。
平生慣行役，隨處得加餐。
題門壁
作者：陸游
朝代：宋

四十年來住此村，勝衣拜起有曾孫。
市壚分熟容賒酒，鄰舍情親每饋飧。
居似窮邊荒馬驛，身如深谷老桑門。
幸知歲惡緣陂廢，安得農官與細論。
題閻郎中溧水東皋園亭
作者：陸游
朝代：宋

省中地禁清晝長，侍史深注熏籠香。
榮名挽公公不住，東皋歸去栽花忙。
毿毿華髮映朱紱，同舍半已排雲翔。
正如少陵入嚴幕，本自不用尚書郎。
向令封侯佩金印，不然草詔直玉堂。
萬鍾會作夢幻過，三徑空嘆松菊荒。
樂天十年履道宅，贊皇一夕平泉莊。
公看富貴定何物，一笑乃復坐此妨。
東皋樂哉日成趣，簪花起舞當自強。
知公能容賤子狂，請賦式微之二章。
題陳伯予主簿所藏秦少遊像
作者：陸游
朝代：宋

晚生常恨不從公，忽拜英姿繪畫中。
妄欲步趨端有意，我名公字正相同。
題陽關圖
作者：陸游
朝代：宋

誰畫陽關贈別詩，斷腸如在渭橋時。
荒城孤驛夢千里，遠水斜陽天四垂。
青史功名常蹭蹬，白頭襟抱足乖離。
山河未復胡塵暗，一寸孤愁只自知。
題韓運鹽竹隱堂絕句三首·其一
作者：陸游
朝代：宋

鄴下王孫今勝流，相逢三伏凜生秋。
未嘗一日可無竹，似是前身王子猷。
題韓運鹽竹隱堂絕句三首·其三
作者：陸游
朝代：宋

靜處知君解策勳，爐香裊裊起微雲。
岸巾不住尋青士，欹枕還應對墨君。
題韓運鹽竹隱堂絕句三首·其二
作者：陸游
朝代：宋

塵埃車馬日駸駸，誰解從君一散襟。
待我清秋有閑日，抱琴來寫萬龍吟。
題館中直舍壁
作者：陸游
朝代：宋

幾年憔悴去清班，敢辱君恩誤賜環。
但厭軟塵隨倦馬，不愁弱水隔神山。
下帷寢飯群書裏，退食雍容眾雋間。
行矣東歸竟何補，低回未免愧吾顔。
題驛壁
作者：陸游
朝代：宋

輪囷古柳驛門前，糴米歸遲突未烟。
隨計入都今四紀，驢寒僕瘦只依然。
題齋壁
作者：陸游
朝代：宋

出郭無十里，結廬纔數間。
每將窮博健，不遣樂妨閑。
賣藥雲邊市，尋僧雨外山。
何妨摇檝去，却作跨驢還。
題齋壁
作者：陸游
朝代：宋

平生喜蕭散，垂老厭奔走。
三年鏡湖上，樂事未曾有。
晨開一卷書，暮把一巵酒。
病除覺身輕，赤脚自蹋藕。
乃知造物意，亦未棄衰朽。
今夕月殊佳，出門喚鄰叟。
題齋壁
作者：陸游
朝代：宋

看盡人間利與名，歸來始覺此身輕。
禍機不敗漁舟興，樂事渾輸地碓聲。
破篋雖無衣可典，寒畦已有芋堪烹。
餘年且健貧何害，剩與鄰翁醉太平。
題齋壁
作者：陸游
朝代：宋

葺得湖邊屋數椽，茅齋低小竹窗妍。
墟烟寂歴歸村路，山色蒼寒釀雪天。
性懶杯盤常偶爾，地偏雞犬亦翛然。
早知栗里多幽事，虚走人間四十年。
題齋壁
作者：陸游
朝代：宋

迹是滄浪客，家居䆉稏村。
秋菰芼羮滑，社酒带醅渾。
勛業知難遂，文章不更論。
惟餘此身在，分付與乾坤。
題齋壁
作者：陸游
朝代：宋

鏡水西頭破茅屋，紹興初載舊書生。
門無車馬終年靜，身卧雲山萬事輕。
三釜昔傷貧藉祿，一廛今幸老爲氓。
斷蓬不是無飛處，莫與飄風抵死爭。
題齋壁
作者：陸游
朝代：宋

門前枯葉滿荒街，堂下殘蕪擁土階。
蓬蓽蕭條如旅店，豆蔬淡薄學僧齋。
晝存真火溫枵腹，夜挽黄流灌病骸。
喚取鄰翁同結社，它年仙去與君偕。
題齋壁三首·其一
作者：陸游
朝代：宋

小屋閑坊旋卜居，老人也看作吾廬。
客知貪睡多留刺，兒未來歸自檢書。
草賦萬言那直水，屬文三紙尚無驢。
京塵日念家山樂，况值腰鐮割麥初。
題齋壁三首·其三
作者：陸游
朝代：宋

一櫂秋風去已遲，釣竿恐失野人期。
朝回補睡尋幽夢，客去偷閑練近詩。
浮世本知緣苦薄，頹齡已與志俱衰。
平生所慕孤山老，剩欲懷茶奠舊祠。
題齋壁三首·其二
作者：陸游
朝代：宋

殘髮蕭蕭不滿簪，衰年亦自惜光陰。
作碑諛墓已絕筆，紬史藏山猶苦心。
穿破綠錢多稚筍，驚飛紅雨有幽禽。
北窗睡起摩挲眼，更覺清風直萬金。
題齋壁二首·其一
作者：陸游
朝代：宋

皞皞太平民，堂堂大耋身。
乾坤一旅舍，日月兩車輪。
蓑貴超三品，蔬甘敵八珍。
明年真耄矣，爛醉海山春。
題齋壁二首·其一
作者：陸游
朝代：宋

閉門無事不勝閑，心境超然一室寬。
香岫火深生細靄，硯池風過起微瀾。
睡餘但欲依書几，坐久還思弄釣竿。
擾擾平生成底事，鏡湖歸隱老黄冠。
題齋壁二首·其二
作者：陸游
朝代：宋

力穡輸公上，藏書教子孫。
追遊屏裘馬，宴集止雞豚。
寒士邀同學，單門與議婚。
定知千載後，猶以陸名村。
題齋壁二首·其二
作者：陸游
朝代：宋

手斸雲根結草廬，平生心事滿無餘。
二升菰米晨炊飯，一碗松燈夜讀書。
天理直須閑處看，人謀常向巧中疏。
烟波有趣君知否，裂網伸鈎也得魚。
題齋壁四首·其一
作者：陸游
朝代：宋

二十餘年此結茆，園公谿父日論交。
風翻半浦亂荷背，雨放一林新笋梢。
隔葉晚鶯啼谷口，唼花雛鴨聚塘坳。
出門行罷還無事，借得丹經手自抄。
題齋壁四首·其三
作者：陸游
朝代：宋

舴艋爲家一老翁，陽狂羞與俗人同。
夢回菱曲漁歌裏，身寄蘋洲蓼浦中。
斷簡塵埃存治道，高丘草棘閉英雄。
旗亭村酒何勞醉，聊豁平生芥蒂胸。
題齋壁四首·其二
作者：陸游
朝代：宋

四顧茫茫水接天，幽居真箇似乘船。
月窗竹影連棲鵲，露井桐聲带斷蟬。
甘寢每憎茶作祟，清狂直以酒爲仙。
形骸那得常羈束，六十年来又二年。
題齋壁四首·其四
作者：陸游
朝代：宋

稽山千載翠依然，著我山前一釣舩。
瓜蔓水平芳草岸，魚鱗雲襯夕陽天。
出從父老觀秧馬，歸伴兒童放紙鳶。
君看此翁閑適處，不應便謂世無仙。
題龍鶴菜帖
作者：陸游
朝代：宋

先生直玉堂，日羞太官羊。
如何夢故山，曉枕春蔬香。
春蔬尚云爾，況我舊朋友。
萬里一紙書，殷勤問安否。
先生高世人，獨恨不早歸。
坐令龍鶴菜，猶愧首陽薇。
風入松
作者：陸游
朝代：宋

十年裘馬錦江濱。酒隱紅塵。萬金選勝鶯花海，倚疏狂、驅使青春。吹笛魚龍盡出，題詩風月俱新。自憐華髮滿紗巾。猶是官身。鳳樓常記當年語，問浮名、何似身親。欲寄吳箋說與，這回真個閒人。
風月
作者：陸游
朝代：宋

老来苦無伴，風月獨見知。
未嘗費招呼，到處相娛嬉。
披襟萬里快，弄影三更奇。
淋漓蜀苑酒，散落江樓詩。
狂歌撼山川，醉墨飛蛟螭。
聊將調俗子，更遣半生疑。
風月
作者：陸游
朝代：宋

鏡中日日鬢毛衰，八十還思七十時。
風月不知人意緒，酒醒夢斷又催詩。
風月吟
作者：陸游
朝代：宋

去日如馳衰有驗，萬事惟當就收斂。
可憐未與酒相忘，風月婆娑猶不厭。
有時清夜行中庭，幅巾藜杖影竛竮。
松風十里吹殘夢，蘿月三更照半醒。
河傾雞唱吟未已，爽透髮根清入齒。
晨光底事不貸人，轆轤汲水啼鴉起。
風雨
作者：陸游
朝代：宋

七十年來樂太平，白頭父子事春耕。
因思世事悲身事，更聽風聲雜雨聲。
四海故人强半死，一襟清泪對誰傾。
新春要覓燒丹處，不住青城住赤城。
風雨
作者：陸游
朝代：宋

殘暑時當盡，清風勢自回。
重雲韞日月，大雨挾風雷。
老樹不自保，毀巢吁可哀。
却愁新雁到，暮境更禁催。
風雨
作者：陸游
朝代：宋

風摇北斗柄欲折，雨溢天河浪正生。
一盞昏燈北窗下，腐儒未輟讀書聲。
風雨
作者：陸游
朝代：宋

風雨從北來，萬木皆怒號。
入夜殊未止，聲亂秋江濤。
渺然老書生，白頭卧蓬蒿。
閉門不敢出，裂面風如刀。
鄰人閔我寒，牆頭過濁醪。
時哉一昏醉，新橙宜蟹螯。
風雨
作者：陸游
朝代：宋

風雨連三日，衰翁不下堂。
弄書聊自適，與世已相忘。
坼栗經霜飽，搓橙带露香。
地爐供小飲，亦足慰淒涼。
風雨中望峽口諸山奇甚戲作短歌
作者：陸游
朝代：宋

白鹽赤甲天下雄，拔地突兀摩蒼穹。
凜然猛士舞長劍，空有豪健無雍容。
不令氣象少渟滀，常恨天地無全功。
今朝忽悟始嘆息，妙處元在烟雨中。
太陰殺氣横慘澹，元化變態含空濛。
正如奇材遇事見，平日乃與常人同。
安得朱樓高百尺，看此疾雨吹横風。
風雨中過龍洞閣
作者：陸游
朝代：宋

飄然醉袖怒人扶，箇裏何曾有畏塗。
卷地黑風吹慘澹，半天朱閣插虚無。
闌邊歸鶴如爭捷，雲表飛仙定可呼。
莫怪衰翁心膽壯，此身元是一枯株。
風雨夜坐
作者：陸游
朝代：宋

寒風凄緊雨空濛，舍北新丹數樹楓。
欹枕舊遊來眼底，掩書餘味在胸中。
松明對影談玄客，篠火圍爐采藥翁。
君看龜堂新境界，固應難與俗人同。
風雨旬日春後始晴
作者：陸游
朝代：宋

風吹過雁作斜行，雨洗殘梅只淡香。
南浦春回波漸綠，東庵睡起日初長。
詩囊屬稿慚新思，博齒爭豪悔昔狂。
莫向晴窗對明鏡，朱顔減盡鬢蒼蒼。
風雲交作戲題
作者：陸游
朝代：宋

雲脚如龍爪，空中挾雨来。
何關風伯事，欲到却吹回。
風雲晝晦夜遂大雪
作者：陸游
朝代：宋

大風從北來，洶洶十萬軍。
草木盡偃仆，道路暝不分。
山澤氣上騰，天受之爲雲。
山雲如馬牛，水雲如魚黿。
朝暗翳白日，暮重壓厚坤。
高城岌欲動，我屋何足掀。
兒怖床下伏，婢恐堅閉門。
老翁兩耳聵，無地著戚欣。
夜艾不知雪，但覺手足皸。
布衾冷似鐵，燒糠作微溫。
豈不思一飲，流塵暗空樽。
已矣可奈何，凍死向孤村。
風霜
作者：陸游
朝代：宋

天上風霜慘，人間日月遒。
江湖南北雁，原野雨晴鳩。
莽蒼新阡陌，凋零舊輩流。
惟應赤藤杖，伴我送悠悠。
風順舟行甚疾戲書
作者：陸游
朝代：宋

昔者遠戍南山邊，軍中無事酒如川。
呼盧喝雉連暮夜，擊兔伐狐窮歲年。
壯士春蕪卧白骨，老夫晨鏡悲華顛。
可憐使氣尚未减，打鼓順流千斛船。
食新
作者：陸游
朝代：宋

龍鍾好在夢中身，剩喜今年又食新。
不用更煩人祝鯁，輪囷瓜瓠是常珍。
食新有感貧居久蔬食至是方稍得肉
作者：陸游
朝代：宋

壯遊車轍遍天涯，晚得祠官不去家。
優老每慚千載遇，食新又嘆一年加。
出波魚美如通印，下棧羊肥抵卧沙。
捫腹笑歌仍索酒，不嫌鄰舍怪讙譁。
食晚
作者：陸游
朝代：宋

日高得米喚兒舂，苦雨園蔬久闕供。
省事家風君看取，半饑半飽過殘冬。
食粥
作者：陸游
朝代：宋

世人箇箇學長年，不悟長年在目前。
我得宛丘平易法，只將食粥致神仙。
食薺三首·其一
作者：陸游
朝代：宋

日日思歸飽蕨薇，春來薺美忽忘歸。
傳誇真欲嫌荼苦，自笑何時得瓠肥。
食薺三首·其三
作者：陸游
朝代：宋

小著鹽醯助滋味，微加薑桂發精神。
風爐歙鉢窮家活，妙訣何曾肻授人。
食薺三首·其二
作者：陸游
朝代：宋

采采珍蔬不待畦，中原正味壓蓴絲。
桃根擇葉無虚日，直到開花如雪時。
食薺十韵
作者：陸游
朝代：宋

舍東種早韭，生計似庾郎。
舍西種小菓，戲學蠶叢鄉。
惟薺天所賜，青青被陵岡。
珍美屏鹽酪，耿介凌雪霜。
采擷無闕日，烹餁有秘方。
候火地爐暖，加糝沙鉢香。
尚嫌雜筍蕨，而況汙膏粱。
炊秔及鬻餅，得此生輝光。
吾饞實易足，捫腹喜欲狂。
一掃萬錢食，終老稽山旁。
食薺糝甚美蓋蜀人所謂東坡羹也
作者：陸游
朝代：宋

薺糝芳甘妙絕倫，啜來恍若在峨岷。
蓴羹下豉知難敵，牛乳抨酥亦未珍。
異味頗思修凈供，秘方常惜授厨人。
午窗自撫膨脝腹，好住烟村莫厭貧。
食酪
作者：陸游
朝代：宋

南烹北饌妄相高，常笑紛紛兒女曹。
未必鱸魚芼菰菜，便勝羊酪薦櫻桃。
食野味包子戲作
作者：陸游
朝代：宋

珍餉貧居少，寒雲萬里寬。
疊雙初中鵠，牢九已登盤。
放箸摩便腹，呼童破小團。
猶勝瀼西老，菜把仰園官。
食野菜二首·其一
作者：陸游
朝代：宋

野蔌山蔬次第嘗，超然氣壓大官羊。
放翁此意君知否，要配吳粳曉甑香。
食野菜二首·其二
作者：陸游
朝代：宋

萬里蕭條酒一杯，夢魂猶自度邛郲。
可憐龍鶴山中菜，不伴峨眉栮脯來。
飯三折鋪鋪在亂山中
作者：陸游
朝代：宋

平生愛山每自嘆，舉世但覺山可玩。
皇天憐之足其願，著在荒山更何怨。
南窮閩粤西蜀漢，馬蹏幾歴天下半。
山横水掩路欲斷，崔嵬可陟流可亂。
春風桃李方漫漫，飛棧凌空又奇觀。
但令身健能強飯，萬里只作遊山看。
飯保福
作者：陸游
朝代：宋

簁雨雲低未放晴，閉門作病憶閑行。
攝衣丈室參耆宿，曵杖長廊喚弟兄。
飽飯即知吾事了，免官初覺此身輕。
歸來更欲誇妻子，學煮雲堂芋糝羮。
飯後偶題
作者：陸游
朝代：宋

環堵蕭然百慮忘，天教得飯飫枯腸。
長橋鮓美桃花嫩，北苑茶新带胯方。
漠漠寒花欹晚照，翩翩孤蝶弄秋光。
解衣捫腹西窗下，賴有新詩破日長。
飯後登東山
作者：陸游
朝代：宋

飯已茶未成，褰裳步山徑。
雖云筋力衰，拄杖猶濟勝。
天高樓塔麗，霜落溝港凈。
豈惟野實丹，已覺林筍迸。
井桐亦强項，葉脫枝愈勁。
啼鳥久不去，將無助幽興。
盤紆穿翠谷，欹仄下危磴。
所嗟無客來，誰與持麈柄。
飯後自嘲
作者：陸游
朝代：宋

歲熟家彌困，天寒酒闕傾。
僅能炊稻飯，敢望糝藜羹。
一榻解腰卧，四廊摩腹行。
詩人要疏瘦，此日愧膨脝。
飯昭覺寺抵暮乃歸
作者：陸游
朝代：宋

身墮黄塵每慨然，攜兒蕭散亦前緣。
聊憑方外巾盂净，一洗人間匕箸羶。
静院春風傳浴鼓，畫廊晚雨濕茶烟。
濳光寮裏明窗下，借我消搖過十年。
飯罷忽鄰父来過戱作
作者：陸游
朝代：宋

旋炊香稻煮新菰，飯飽逍遥樂有餘。
茶味森森留齒頬，香烟𩡏𩡏著圖書。
毛皮尚在寧知我，鱗甲深藏莫問渠。
賴有鄰翁差耐久，雨畦頻喚共攜鉏。
飯罷戲作
作者：陸游
朝代：宋

南市沽濁醪，浮螘甘不壊。
東門買彘骨，醯醤點橙薤。
蒸雞最知名，美不數魚蟹。
輪囷犀浦芋，磊落新都菜。
欲賡老饕賦，畏破頭陀戒。
況予齒日疏，大臠敢屢嘬。
杜老死牛䏑，千古懲禍敗。
閉門餌朝霞，無病亦無債。
飯罷戲示鄰曲
作者：陸游
朝代：宋

今日山翁自治厨，嘉殽不似出貧居。
白鵝炙美加椒後，錦雉羹香下豉初。
箭茁脆甘欺雪菌，蕨芽珍嫩壓春蔬。
平生責望天公淺，捫腹便便已有餘。
飯罷碾茶戲書
作者：陸游
朝代：宋

江風吹雨暗衡門，手碾新茶破睡昏。
小餅戲龍供玉食，今年也到浣花村。
飯飽晝卧戲作短歌
作者：陸游
朝代：宋

爲農得飯常半菽，出仕固應甘脫粟。
藜羹自美何待糝，况復畏人嘲苜蓿。
今年還東已八十，視聽雖存鬢先禿。
安能賣藥謀助道，但有知分堪養福。
水車轆轆鄰餽魚，社鼓鼕鼕眾分肉。
可憐老子暫膨脝，午睡窗邊自捫腹。
飲伯山家因留宿
作者：陸游
朝代：宋

小醉悠然不作酲，斷雲飛盡却成晴。
月生檐外見簾影，風下城頭聞角聲。
岸幘莎庭便髮冷，酌泉桐井覺魂清。
雞號忽報明星上，夢破虚皇白玉京。
飲張功父園戲題扇上
作者：陸游
朝代：宋

寒食清明數日中，西園春事又匆匆。
梅花自避新桃李，不爲高樓一笛風。
飲村店夜歸二首·其一
作者：陸游
朝代：宋

致主初心陋漢唐，暮年身世落農桑。
草烟牛跡西山外，又臥旗亭送夕陽。
飲村店夜歸二首·其二
作者：陸游
朝代：宋

灧灧村醪君勿辭，橙椒香美白鵝肥。
醉中忘却身今老，戲逐螢光蹋雨歸。
飲村酒
作者：陸游
朝代：宋

湘浦騷人詠啜漓，黄州飲溼又增奇。
紛紛坐客評清濁，我已昏然睡不知。
飲牛歌
作者：陸游
朝代：宋

門外一溪清見底，老翁牽牛飲溪水。
溪清喜不污牛腹，豈畏踐霜寒墮趾。
舍東土瘦多瓦礫，父子勤勞藝黍稷。
勿言牛老行苦遲，我今八十耕猶力。
牛能生犢我有孫，世世相從老故園。
人生得飽萬事足，捨牛相齊何足言。
飲石洞酒戲作
作者：陸游
朝代：宋

酣酣霞暈力通神，澹澹鵝雛色可人。
一笑破除垂老日，滿懷揺蕩隔年春。
梅花的的吹初破，楊柳纎纎染未勻。
醉倒橋邊人不怪，西曹免護相君茵。
飲罷夜歸
作者：陸游
朝代：宋

老病畏多酌，退閑愁夜行。
市燈踈欲盡，樓月澹初生。
露冷莎蛩咽，天寒塞雁征。
歸來差自喜，擁被聴疏更。
飲罷寺門獨立有感
作者：陸游
朝代：宋

一邑無平土，邦人例得窮。
凄涼遠嫁婦，憔悴獨醒翁。
今古闌干外，悲歡酒醆中。
三巴不揺落，搔首對丹楓。
飲酒
作者：陸游
朝代：宋

六十四民安在哉，千八百國俱烟埃。
世人一漚寄巨海，對酒不醉吁可哀。
平生清狂今白首，芒屨布裘稱野叟。
晨興窗几網蛛絲，石洞書來餉名酒。
看月直到月無時，尋花直到花片飛。
醉中往往花壓帽，鄰里聚看湖邊歸。
先生兩耳不須洗，利名不到先生耳。
狂歌起舞君勿嘲，青山白雲終醉死。
飲酒
作者：陸游
朝代：宋

我酒本小戶，痛飲乃有時。
意氣不相值，終日持空卮。
醉或能齋莊，不醉或狂逸。
乃知老子狂，非自麴糵出。
今日雪始晴，行歌官道傍。
超然醒醉間，非莊亦非狂。
飲酒
作者：陸游
朝代：宋

陸生學道欠力量，胸次未能和盎盎。
百年自笑足悲歡，萬事聊須付酣暢。
有時堆阜起崢嶸，大呼索酒澆使平。
世間豈無道師與禪老，不如閉門參麴生。
朋舊年來散如水，惟有鐺杓同生死。
一日不見令人愁，晝夜共處終無尤。
世言有毒在麴糵，腐脇穿腸凝血脉。
人生適意即爲之，醉死愁生君自擇。
飲酒望西山戱詠
作者：陸游
朝代：宋

太白十詩九言酒，醉翁無詩不說山。
若耶老農識幾字，也與二事日相關。
飲酒近村
作者：陸游
朝代：宋

放翁睡多少行立，人扶往赴鄰里集。
痛飲山花插鬢紅，醉歸棘露霑衣溼。
紗巾一幅何翩翩，庭中弄影不肯眠。
莫欺此老今衰甚，曾見高皇狩越年。
飽食
作者：陸游
朝代：宋

飽食無功愧汗青，燈前顧影嘆伶俜。
馬衰猶養疑知路，龜久當捐爲不靈。
腰下徒誇綬若若，鏡中何止髮星星。
石帆回首初非遠，要及清秋斸茯苓。
養氣
作者：陸游
朝代：宋

學道先養氣，吾聞三住章。
屏除金鼎藥，糠秕玉函方。
凜凜春冰履，兢兢拱璧藏。
高談忘力守，此病最膏肓。
養氣
作者：陸游
朝代：宋

養氣安心不計年，未嘗一念住愁邊。
才疏屢掃朝中迹，命薄翻成世外緣。
耐老尚能消劫石，放狂聊復醉江天。
飽知句曲羅浮路，不訪初平即稚川。
養生
作者：陸游
朝代：宋

受廛故里老爲氓，三十餘年學養生。
倩盼作妖狐未慘，肥甘藏毒酖猶輕。
忠言何啻千金藥，赤口能燒萬里城。
陋巷藜羹心自樂，傍觀虛說傲公卿。
養生
作者：陸游
朝代：宋

武丁命傅說，治國如和羹。
天亦命放翁，用此以養生。
抑過補不足，輔相其適平。
千歲汝自有，不必師廣成。
養生
作者：陸游
朝代：宋

稟賦本不强，四十已遽衰。
藥裹不離手，對酒盤無梨。
豈料今八十，白間猶黑絲。
咀嚼雖小艱，幸未如牛呞。
昔雖學養生，所遇少碩師。
金丹既茫昧，鸞鶴安可期。
惟有庖丁篇，可信端不疑。
愛身過拱璧，奉以無缺虧。
孽不患天作，戚惟憂自詒。
攣躄豈不苦，害猶在四支。
二豎伏膏肓，良醫所不治。
衣巾視寒燠，飲食節飽饑。
虎兕雖在傍，牙爪何由施。
老人不妄語，聊賦養生詩。
養生
作者：陸游
朝代：宋

衰病猶弱國，地與齊楚鄰。
朝憂羽書來，暮畏戎車塵。
奔命不敢辭，所懼殘吾民。
羸老正類此，日夜憂其身。
起居食飲間，恐懼自貴珍。
一念少放逸，禍敗生逡巡。
所以古達者，訓戒常諄諄。
不死正爾得，成真非有神。
養生
作者：陸游
朝代：宋

西遊曾受養生書，晚愛烟波結草廬。
兩眥神光穿夜戶，一頭胎髮入晨梳。
邀雲作伴遠忘返，與鶴分窠寬有餘。
占盡世間閑事業，任渠千載笑迂疏。
養疾
作者：陸游
朝代：宋

齒耄嬰新疾，才衰減舊名。
短筇扶蹇步，小院愜幽情。
卜叟言災退，醫翁賀脈平。
飯香炊䆉䅉，羹美馣蕪菁。
菊穎寒猶小，楓林曉漸頳。
清詩披客贄，佳著指僧枰。
家塾燈前課，村陂雨外耕。
從今尚何事，賴此遣浮生。
餘寒
作者：陸游
朝代：宋

漠漠餘寒透客衣，江村倍覺失春期。
頡頏燕比常年晚，開落花爭數日遲。
餘慶出遊夜歸
作者：陸游
朝代：宋

杖藜尋勝愜幽情，芒屨如飛病體輕。
迎客野梅纔半吐，避人山雉尚徐行。
東谿水落灘聲壯，南嶺雲酣雪意成。
薄暮歸来僧已定，佛龕獨對一燈明。
館中書懷
作者：陸游
朝代：宋

流落逢明主，恩光集晚途。
題名驚手戰，拜閣藉人扶。
枉辱三華組，終歸一腐儒。
庫書時取讀，猶足補東隅。
館中營繕方一新而右文殿生芝草甚異
作者：陸游
朝代：宋

丹碧參差盛一時，殿楹三秀見金芝。
漢庭漫道多才傑，天馬何勞作頌詩。
饑坐戲詠
作者：陸游
朝代：宋

衰鬢蕭然滿鏡霜，一庵歸老鏡湖傍。
有懷每恨交朋遠，無食方知日月長。
落筆未妨詩衮衮，閉門猶喜氣揚揚。
晚来袖手蒲團穏，笑喚兒童代夜香。
饑寒吟
作者：陸游
朝代：宋

夜寒每達旦，懷抱安得寬。
朝饑或過午，忍此良亦難。
饑寒誠吾憂，憂有甚饑寒。
彈琴不終曲，推去發永嘆。
大兒破綠襦，三歲待一官。
小兒學耕稼，飯牛歌夜闌。
老翁垂八十，捫壁行蹣跚。
傍觀勿嘲笑，窮死心所安。